**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΕΠΙΤΡΟΠΗ ΑΠΟΛΟΓΙΣΜΟΥ ΚΑΙ ΤΟΥ ΓΕΝΙΚΟΥ ΙΣΟΛΟΓΙΣΜΟΥ ΤΟΥ ΚΡΑΤΟΥΣ ΚΑΙ ΕΛΕΓΧΟΥ ΤΗΣ ΕΚΤΕΛΕΣΗΣ ΤΟΥ ΠΡΟΫΠΟΛΟΓΙΣΜΟΥ ΤΟΥ ΚΡΑΤΟΥΣ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 09 Απριλίου 2024, ημέρα Τρίτη και ώρα 13.40΄, στην Αίθουσα «Προέδρου Δημητρίου Γεωργ. Παπασπύρου» (150),συνεδρίασε η Επιτροπή Απολογισμού και του Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους, υπό την Προεδρία του Προέδρου αυτής, κ. Κωτσού Γεωργίου, με θέμα ημερήσιας διάταξης: «Ενημέρωση των μελών της Επιτροπής από τον Συντονιστή του Γραφείου του Προϋπολογισμού του Κράτους στη Βουλή, κ. Ιωάννη Τσουκαλά, επί της Έκθεσης για το Δ΄ τρίμηνο του 2023, που συνέταξε το Γραφείο του Προϋπολογισμού του Κράτους στη Βουλή.».

Στη συνεδρίαση συμμετείχαν ο κ. Ιωάννης Τσουκαλάς, Συντονιστής του Γραφείου Προϋπολογισμού του Κράτους στη Βουλή και καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης και ο κ. Άγγελος Κανάς, μέλος της Επιστημονικής Επιτροπής του Γραφείου Προϋπολογισμού του Κράτους στη Βουλή και Καθηγητής Χρηματοοικονομικής στη Τμήμα Οικονομικής Επιστήμης του Πανεπιστημίου Πειραιώς.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βλάχος Γεώργιος, Δερμεντζόπουλος Χρήστος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος (Κώστας), Καράογλου Θεόδωρος, Κωτσός Γεώργιος, Λεονταρίδης Θεόφιλος, Μαρκόπουλος Δημήτριος, Παπαδόπουλος Μιχαήλ (Μιχάλης), Πασχαλίδης Ιωάννης, Σιμόπουλος Ευστράτιος (Στράτος), Σκόνδρα Ασημίνα, Μάλαμα Κυριακή, Μαμουλάκης Χαράλαμπος (Χάρης), Παππάς Νικόλαος, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Καραθανασόπουλος Νικόλαος, Μανωλάκου Διαμάντω, Βιλιάρδος Βασίλειος, Τσακαλώτος Ευκλείδης, Χαλκιάς Αθανάσιος, Βορύλλας Ανδρέας και Καζαμίας Αλέξανδρος.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Αγαπητοί συνάδελφοι, ευχαριστώ για την κατανόησή σας.

Αρχίζει ησυνεδρίαση της Επιτροπής του Απολογισμού και του Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους, με θέμα ημερήσιας διάταξης την «Ενημέρωση των μελών της Επιτροπής από τον Συντονιστή του Γραφείου του Προϋπολογισμού του Κράτους στη Βουλή, κ. Ιωάννη Τσουκαλά, επί της Έκθεσης για το Δ΄ τρίμηνο του 2023, που συνέταξε το Γραφείο του Προϋπολογισμού του Κράτους στη Βουλή».

Στη συνεδρίαση παρίσταται ο Συντονιστής του Γραφείου Προϋπολογισμού του Κράτους στη Βουλή, κ. Ιωάννης Τσουκαλάς και το μέλος της Επιστημονικής Επιτροπής του Γραφείου Προϋπολογισμού του Κράτους στη Βουλή, κ. Άγγελος Κανάς.

Τον λόγο έχει ο Συντονιστής του Γραφείου Προϋπολογισμού του Κράτους στη Βουλή, κ. Ιωάννης Τσουκαλάς.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου του Προϋπολογισμού του Κράτους στη Βουλή):** Καλησπέρα, κυρίες και κύριοι βουλευτές, κύριε Πρόεδρε.

 Ξεκινάω με την παρουσίαση της Έκθεσης. Θα προσπαθήσω να είμαι σύντομος λόγω και της καθυστέρησης που ξεπεράσαμε.

Θα παρουσιάσω τα κύρια σημεία της Έκθεσης. Υπάρχει πολύ περισσότερο υλικό μέσα στην Έκθεση, το οποίο σας καλώ, στο χρόνο που μπορείτε, να το μελετήσετε.

Ξεκινάω με τις τελευταίες εξελίξεις του δ΄ τριμήνου. Για το δ΄ τρίμηνο του 2023, σε σχέση με το δ΄ τρίμηνο του 2022, έχουμε ένα ρυθμό ανάπτυξης του ΑΕΠ κατά 1,2%. Παρατηρούμε μια επιβράδυνση, βέβαια. Η Ευρωζώνη παρουσιάζει αναιμική ανάπτυξη, θα το έλεγα, με λίγο καλύτερη πρόβλεψη για το 2024.

 Για το σύνολο του 2023. Η Ελληνική οικονομία αναπτύχθηκε με ετήσιο ρυθμό 2%, χαμηλότερη επίδοση του αναμενομένου, το οποίο οφείλεται κυρίως στην κατώτερη επίδοση του ρυθμού αύξησης των επενδύσεων που αυξήθηκαν κατά 4%.

 Προχωρώντας στα δημοσιονομικά δεδομένα, η εκτέλεση του Προϋπολογισμού της Γενικής Κυβέρνησης παρουσιάζει καλύτερο αποτέλεσμα από αυτό που αποτυπώθηκε στον Προϋπολογισμό του 2024, καταγράφοντας ένα πρωτογενές πλεόνασμα ύψους 3,6 δις περίπου ή 1,6% του ΑΕΠ. Η καλύτερη επίδοση οφείλεται κυρίως από την πλευρά των φορολογικών εσόδων. Η αύξηση της απασχόλησης, των μισθών, τουριστικών εισπράξεων, αλλά και των ηλεκτρονικών συναλλαγών που έχουν διευρυνθεί, όπως επίσης και φυσικά ο πληθωρισμός που επιτρέπει να αυξάνονται τα φορολογικά έσοδα.

Τώρα, να επισημάνουμε εδώ ότι η Ελληνική οικονομία λειτουργεί σε ένα δυσμενές διεθνές περιβάλλον, δηλαδή αυτό που θέλω να πω με αυτή την τοποθέτηση είναι και το 2% που καταγράφηκε για φέτος. Δεν θεωρώ ότι είναι κακή επίδοση. Έχουμε διάφορες αιτίες. Γεωπολιτικές εντάσεις, οι οποίες συνεχίζονται, σε διάφορα μέρη. Ουκρανία, Μέση Ανατολή, αλλά και στην Ερυθρά Θάλασσα με τις διαμάχες εκεί και την επίπτωση που μπορεί να έχουμε στα μεταφορικά κόστη.

Ο πληθωρισμός εξακολουθεί να μας ταλαιπωρεί, όπως επίσης και λόγω του υψηλού πληθωρισμού και τα υψηλά επιτόκια. Θεωρούμε ότι είμαστε στην τελευταία φάση αποκλιμάκωσης των πληθωριστικών πιέσεων, αλλά ακόμα σε αναμονή, σε μια φάση αναμονής. Θα αναφερθώ και στον πληθωρισμό παρακάτω. Λίγο πιο εκτεταμένα.

Άρα, περιμένουμε, ίσως από τις αρχές του καλοκαιριού, μία μεταστροφή της περιοριστικής νομισματικής πολιτικής, από την Ευρωπαϊκή Κεντρική Τράπεζα. Τουλάχιστον στην Ευρωζώνη ο πληθωρισμός φαίνεται να αποκλιμακώνεται πιο ομαλά.

Εξακολουθούν όμως, να υπάρχουν κίνδυνοι που προέρχονται από τον πυρήνα του πληθωρισμού, κυρίως λόγω του ότι έχει διαχυθεί αρκετά η αύξηση των τιμών στις υπηρεσίες και φυσικά υπάρχει και το ερωτηματικό του κόστους μεταφορών και οι ευμετάβλητες τιμές τροφίμων που επηρεάζονται από την κλιματική κρίση, οι οποίες μπορεί να πυροδοτήσουν ένα νέο κύμα αυξήσεων και βεβαίως, μέσα σε αυτά τα πλαίσια, υπάρχει και η αναιμική προοπτική για το ρυθμό ανάπτυξης της Ευρωζώνης, η οποία φυσικά μας επηρεάζει λόγω εξωτερικής ζήτησης.

 Λοιπόν, τώρα εδώ μία πολύ σύντομη αποτύπωση της αποσύνθεσης του ΑΕΠ στις διάφορες συνιστώσες ζήτησης. Εδώ έχουμε τέσσερις μπάρες που φαίνονται, η μία που δεν φαίνεται, γιατί είχαμε μηδενική μεταβολή στις εισαγωγές. Αυτές οι μεταβολές είναι σε σχέση με το δ΄ τρίμηνο του 2022. Άρα, συγκρίνουμε το δ΄ τρίμηνο του 2023 με το δ΄ τρίμηνο του 2022.

Εδώ όπως παρατηρείτε, είμαι σίγουρος ότι είστε ενημερωμένοι για αυτά τα μεγέθη, οι εξαγωγές παρουσίασαν μια αύξηση της τάξης του 2,1%, η δημόσια κατανάλωση 2,7%, η ιδιωτική κατανάλωση 1,8% που στην ουσία στηρίζει το ρυθμό ανάπτυξης για το 2023.

Αντίθετα, παρατηρούμε την πτώση των επενδύσεων, συνολικών επενδύσεων, κατά 1,2%. Τώρα, αν αυτό το επιμερίσουμε σε επενδύσεις παγίου κεφαλαίου, η πτώση παρουσιάζεται μεγαλύτερη. Δηλαδή, στο προηγούμενο διάγραμμα. Η πτώση αυτή περιλαμβάνει και τις μεταβολές αποθεμάτων των επιχειρήσεων ενώ σε αυτό το διάγραμμα που αποτυπώνεται. Η αποσύνθεση των συνιστωσών των επενδύσεων παγίου κεφαλαίου, παρατηρούμε ότι είναι αρκετά μεγαλύτερη, η πτώση, 5,7%, σε σχέση με το δ΄ τρίμηνο του 2022.

Τώρα από αυτές τις μπάρες, αυτό που παρατηρούμε ότι είναι ότι αυτή η πτώση κυρίως προέρχεται από τις κατοικίες, όπως επίσης και από το μηχανικό και μεταφορικό εξοπλισμό που είχαν πολύ χαμηλότερες επιδόσεις.

Εδώ βέβαια να αναφέρουμε ότι ξεκινήσαμε από ένα υψηλό επίπεδο αναφοράς στο 2022. Δηλαδή, αυξήθηκαν πάρα πολύ οι επενδύσεις. Επομένως αυτή η μείωση θα ήταν ίσως κάπως μικρότερη, αν ήμασταν σε ένα πιο χαμηλό επίπεδο επενδύσεων το 2022. Εν πάση περιπτώσει, είναι προβληματικό στοιχείο αυτό.

Σε αυτή την Έκθεση προχωρήσαμε σε μια επεξεργασία πρόβλεψης για την ανάπτυξη της ελληνικής οικονομίας για το 2024. Εδώ χρησιμοποιούμε ένα μακροοικονομικό μοντέλο προβλέψεων, το οποίο αποτυπώνει το σύνολο της οικονομίας. Υπάρχουν αρκετά τεχνικά σημεία εδώ, δεν θα επεκταθώ, πολύ ευχαρίστως, όταν πάμε στις ερωτήσεις να σας ενημερώσω γι’ αυτό. Η βασική πρόβλεψη του Γραφείου με βάση τα τελευταία στοιχεία που επεξεργαστήκαμε είναι για 2,5% ρυθμό αύξησης του ΑΕΠ, για το 2024 πάντα μιλάμε, και 2,9% για τον πληθωρισμό. Είναι στην περιοχή προβλέψεων που δίνουν κι άλλοι διεθνείς οργανισμοί.

Επεξεργαστήκαμε και κάποια σενάρια εδώ σε σχέση με τη διοχέτευση πόρων του Ταμείου Ανάκαμψης και Ανθεκτικότητας τα οποία θα επηρεάσουν, θεωρούμε, θετικά τις δημόσιες και ιδιωτικές επενδύσεις. Αυτή η πρόβλεψη για το 2,5% περιλαμβάνει ένα συγκεκριμένο ποσοστό διοχέτευσης των πόρων στην οικονομία της τάξεως-για τα χρήματα, δηλαδή, που έχουμε πάρει έχουν εκταμιευθεί ήδη που είναι περίπου 3,6 δις για το ’24- υποθέτουμε ότι το 1/4 από αυτά τα ποσά θα γίνουν πραγματικό κεφάλαιο μέσα στην οικονομία, δηλαδή, θα δαπανηθούν.

 Εάν πάμε σε ένα σενάριο διοχέτευσης κατά το ήμισυ αυτών των πόρων, αυξάνεται κατά λίγο η ανάπτυξη στο 2,7% και εδώ έχουμε κάνει και μια ευαισθησία αυτής της πρόβλεψης σε σχέση πάντα με το ποσοστό διοχέτευσης των πόρων του Τ.Α.Α και το έχουμε «σπάσει» σε μεταβολή ιδιωτικών και δημοσίων επενδύσεων. Βλέπετε τις πρώτες δύο στήλες.

Στη βασική πρόβλεψη είμαστε στο συνολικά 4%-4,5% για τις επενδύσεις που δίνουν 2,5% ανάπτυξη. Όσο αυξάνουν η διοχέτευση των πόρων στην οικονομία αντίστοιχα αυξάνεται και η αύξηση των επενδύσεων και εν προκειμένω η ανάπτυξη συνολικά της οικονομίας.

Στο πολύ αισιόδοξο σενάριο που διοχετεύεται πραγματικά στην οικονομία σε δαπάνες, διοχετεύονται αυτοί οι πόροι στο 75% ή στο 100%, μπορούμε να φτάσουμε, θεωρητικά πάντα, με τους περιορισμούς αυτού του μακροοικονομικού υποδείγματος να πλησιάσουμε το 3% που ήταν και ο στόχος πρόβλεψη του προϋπολογισμού για το ’24, μπορούμε να το πλησιάσουμε με αυτά τα με αυτό το σενάριο.

Πληθωρισμός. Πάμε στον πληθωρισμό. Τον Φεβρουάριο έχουμε καταγράψει εναρμονισμένο δείκτη τιμών καταναλωτή στο 3,1% βγήκε χθες το flash estimate της Eurostat για το Μάρτιο, δεν είναι επίσημη ακόμα εκτίμηση, που το τοποθετεί στο 3,4% για τον Μάρτιο. Αν επιβεβαιωθεί είναι βέβαια ένα ανησυχητικό σημάδι. Έχουμε κάνει εδώ μία ανάλυση για τον εναρμονισμένο δείκτη στις διάφορες συνιστώσες, δηλαδή, τον έχουμε «σπάσει» σε υπηρεσίες, μη ενεργειακά βιομηχανικά αγαθά, ενέργεια και τρόφιμα, όπου βλέπουμε ότι αποκλιμάκωση από το ‘22 και ύστερα- ξεκινάμε από το ‘22 εδώ σε αυτό το διάγραμμα- σε μεγάλο βαθμό οφείλεται στην αποκλιμάκωση των τιμών ενέργειας: βλέπετε τις μπλε μπάρες οι οποίες είναι σε αρνητικό πεδίο. Υπάρχει και μια σχετική αποκλιμάκωση στα μη ενεργειακά βιομηχανικά αγαθά και μια λίγο μικρότερη στις υπηρεσίες.

Εξακολουθεί όμως να είναι αρκετά επίμονος πληθωρισμός τροφίμων το οποίο βέβαια και πυροδοτεί τον συνολικό πληθωρισμό. Τώρα σε αυτήν εδώ την εργασία την ανάλυση που έχουμε κάνει για τα τελευταία στοιχεία που έχουμε είναι για τον Ιανουάριο του ’24, ο πληθωρισμός τροφίμων αντιστοιχεί περίπου στο 50% του συνολικού πληθωρισμού. Δηλαδή το 3,2% του Ιανουαρίου οφείλεται περίπου κατά το ήμισυ στον πληθωρισμό τροφίμων.

Πάμε λίγο στην αγορά εργασίας. Εδώ είναι πιο θετικά τα πράγματα, έχουμε μια αρκετά μεγάλη αποκλιμάκωση του ποσοστού ανεργίας για τις γυναίκες και τους νέους. Απέχουμε, φυσικά, πάρα πολύ ακόμα από το μέσο όρο ευρωζώνης αλλά είχαμε μία πτώση στην ανεργία γυναικών κατά 2,6 ποσοστιαίες μονάδες περίπου μέσα στο ’23, Δηλαδή είναι η πάνω γραμμή είναι η ανεργία των γυναικών, η κάτω γραμμή πάνω από τις δύο είναι πιο κάτω που είναι της ευρωζώνης είναι η ανεργία των ανδρών. Η ανεργία των ανδρών λίγο κάτω από το 9% των γυναικών είναι στο 12,5%- 12,6%.

Επίσης παρατηρείται και μία αρκετά καλή αποκλιμάκωση στην ανεργία των νέων το τελευταίο έτος, όπου έπεσε κατά τρεις ποσοστιαίες μονάδες. Θετική εξέλιξη και αυτή, φυσικά, αλλά εξακολουθούμε να απέχουμε από το ποσοστό ανεργίας νέων στην ευρωζώνη άρα, έχουμε ακόμα δρόμο να διανύσουμε εδώ.

Υπάρχει ιδιαίτερα θετική δυναμική για νέες θέσεις εργασίας με τα στοιχεία τα τελευταία της ΕΛΣΤΑΤ έχουν καταγραφεί 38.000 περίπου νέες θέσεις εργασίας το Δ’ τρίμηνο του ‘23 αλλά ταυτόχρονα υπάρχει και στενότητα σε διάφορους τομείς, κυρίως, στις κατασκευές και στο τουρισμό όπου δεν μπορεί να βρεθεί το ανθρώπινο δυναμικό.

Άρα, συμπερασματικά αρχίζω να κλείνω τώρα ούτως ώστε να δώσουμε χρόνο για τις ερωτήσεις που είναι και το πιο ενδιαφέρον κομμάτι, το Γραφείο θεωρεί ότι η επιτάχυνση των επενδύσεων είναι απαραίτητη προϋπόθεση για να μπορέσουμε να πετύχουμε ένα καλύτερο ρυθμό ανάπτυξης σε σχέση με το ‘23. Αν έχουμε την ίδια επίδοση όπως και φέτος, δυστυχώς, θα μάθουμε αρκετά χαμηλά ίσως όχι πάνω από το 2% αλλά θεωρούμε ότι είναι θετικά τα σημάδια μέχρι τώρα, τουλάχιστον άτυπα από τις πληροφορίες που έχω πάρει, υπάρχει καλή διοχέτευση μέχρι στιγμής πόρων του Ταμείου. Επομένως, θα πρέπει από το πόστο μας καθένας να πιέσουμε όσο περισσότερο μπορούμε στο να διοχετευθούν αυτοί οι πόροι στην ελληνική οικονομία. Γιατί να μην ξεχνάμε άλλωστε ότι είναι περιορισμένος και ο χρόνος και οι επενδύσεις από τη φύση τους είναι μια μακροχρόνια διαδικασία, επομένως για να γίνουν πραγματικό κεφάλαιο χρειάζεται περισσότερος χρόνος. Το Ταμείο τελειώνει το ‘26 και δεν νομίζω ότι θα πάρει παράταση.

Επίσης θεωρούμε, ότι είναι εφικτός ο στόχος για πρωτογενές πλεόνασμα 2,1% για το 2024, εφόσον δεν υπάρξουν έκτακτες παρεμβάσεις και εφόσον δεν δυσκολέψει πάρα πολύ το διεθνές περιβάλλον, φυσικά αυτό είναι αλληλεξαρτώμενο από το ρυθμό ανάπτυξης που θα πετύχουμε.

Σταθμίζοντας τις θετικές προοπτικές με τους κινδύνους για το 2024, η θετική δυναμική στην αγορά εργασίας- εάν διατηρηθεί και ταυτόχρονα δούμε και αποκλιμάκωση του πληθωρισμού και να καλυτερεύσει λίγο και το εξωτερικό περιβάλλον, λίγο οι αβεβαιότητες που υπάρχουν να εξομαλυνθούν- τότε αυτό πιθανόν να συμβάλλει στην ενίσχυση της ιδιωτικής κατανάλωσης, το οποίο και για το 2024, σίγουρα θα μπορέσει να στηρίξει την ελληνική οικονομία.

Στο πεδίο των επενδύσεων, όπως είπαμε, βασικά η στήριξη μέσω του Ταμείου Ανάκαμψης και Ανθεκτικότητας, αλλά φυσικά και η συνέχιση των διαρθρωτικών μεταρρυθμίσεων και η παγίωση του φιλικού επιχειρηματικού περιβάλλοντος, θα μπορέσουν να τονώσουν τις ιδιωτικές επενδύσεις.

Εδώ, επίσης, να αναφέρουμε κάποιους άλλους παράγοντες- ίσως όχι από τους κύριους, αλλά πιθανόν να αρχίσουμε να έχουμε μια εξέλιξη. Αρχικά η αποεπένδυση του ΤΧΣ από τις τράπεζες, πιθανόν να ξεκινήσει να εντείνει τον ανταγωνισμό και ίσως οδηγήσει- εδώ υπάρχουν πολλές επιφυλάξεις, φυσικά- σε μια αυξημένη πιστωτική επέκταση, που είναι απαραίτητη για την αναπτυξιακή προοπτική της ελληνικής οικονομίας, δηλαδή, δεν μπορούμε να έχουμε πολύ υψηλό ρυθμό ανάπτυξης χωρίς τραπεζική χρηματοδότηση από πίσω, ιδιαίτερα για τις μικρομεσαίες επιχειρήσεις, είναι πολύ δύσκολο να αναπτυχθούν χωρίς τραπεζική χρηματοδότηση.

Επίσης έχουμε και ευοίωνες προοπτικές σε σχέση με τον τουρισμό, αλλά και την πρόοδο της επένδυσης στο Ελληνικό και η ενίσχυση της φορολογικής συμμόρφωσης, εφόσον αποδώσει και διαχυθεί ακόμη περισσότερο η χρήση των ηλεκτρονικών συναλλαγών, πιθανόν να αποδώσει πρόσθετα έσοδα, ώστε να δημιουργηθούν καλύτερες προϋποθέσεις αποπληρωμής του δημοσίου χρέους- πρόωρης αποπληρωμής, θα έλεγα.

Οι δύο βασικοί αρνητικοί παράγοντες που θεωρούμε πως είναι πιο σημαντικοί, είναι ο κίνδυνος του πληθωρισμού, ο οποίος φαίνεται να παραμένει- τουλάχιστον μέχρι αυτή τη στιγμή που μιλάμε- και δεν δείχνει εμφανή τάση ταχείας αποκλιμάκωσης και υπάρχουν στο πλαίσιο του πληθωρισμού και οι κλυδωνισμοί στις τιμές βασικών εμπορευμάτων και αγαθών, οι οποίες μπορούν να πυροδοτήσουν, όπως είπα και πριν, ένα νέο κύμα αυξήσεων και φυσικά, όσον αφορά τις επενδύσεις, που όπως είπα θεωρούμε ότι είναι ο βασικός πυλώνας πάνω στον οποίο θα στηριχθεί η ανάπτυξη της ελληνικής οικονομίας για το 2024, υπάρχει ο κίνδυνος χαμηλότερης απορρόφησης και διοχέτευσης από αυτόν που υπολογίζεται και σε αυτή την περίπτωση, θα προκαλούσε μια αναιμική ανάκαμψη των επενδύσεων και επομένως, θα χάναμε και σε ρυθμό ανάπτυξης.

Υπάρχουν και κίνδυνοι καθυστερήσεων στην εφαρμογή των μεταρρυθμίσεων, για παράδειγμα αυτό που συζητάμε εδώ και χρόνια, για την ταχύτητα απονομής της Δικαιοσύνης, η οποία αυξάνει αυτό που λέμε «cost of doing business» για τις επιχειρήσεις και επομένως αποθαρρύνει τις επενδύσεις και φυσικά όλο αυτό το πλαίσιο περιβάλλεται από την αυξημένη διεθνή αβεβαιότητα, η οποία βάζει «φρένο» γενικά στις επενδύσεις, ιδιαίτερα πάγιου κεφαλαίου.

Και εδώ θα κλείσω, σας ευχαριστώ για την παρακολούθηση και είμαστε έτοιμοι για τις ερωτήσεις σας.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Εγώ σας ευχαριστώ, κύριε Τσουκαλά και θα μου επιτρέψετε συνάδελφοι, να προτάξω τον κ. Κατρίνη, γιατί έχει μία υποχρέωση.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Ευχαριστούμε πάρα πολύ για την ενημέρωση. Νομίζω ότι διαβάζοντας και την έκθεση που μας αποστείλατε, ότι οι βασικές σας διαπιστώσεις, που ουσιαστικά πιστοποιούν ότι το μεγαλύτερο κομμάτι του ΑΕΠ και της αύξησης του ΑΕΠ, βασίζεται- όπως και πριν την έναρξη της κρίσης- στην κατανάλωση, δημόσια και ιδιωτική, η μείωση των επενδύσεων, με χαρακτηριστικό το -5,7% των επενδύσεων παγίου κεφαλαίου και βεβαίως, το επίμονο έλλειμμα στο ισοζύγιο τρεχουσών συναλλαγών- μάλιστα, είναι ενδεικτικό το νούμερο που αναφέρεται μέσα, 3,1% μείωση στις εξαγωγές αγαθών και υπηρεσιών- όλα αυτά δείχνουν, ότι το μοντέλο της ελληνικής οικονομίας, μετά από αλλεπάλληλες οικονομικές κρίσεις τα τελευταία 15 χρόνια, στην πράξη δεν έχει αλλάξει και κατά την άποψή μας, ουσιαστικά πιστοποιεί ότι το «success story» της Κυβέρνησης, ότι η οικονομία άλλαξε και είναι πιο παραγωγική, είναι πιο σταθερή- δεν ξέρω αν είναι πιο σταθερή, όταν για παράδειγμα, ο οίκος «Moody's» λέει, ότι είναι ευάλωτη σε εξωτερικές συνθήκες με αυτά τα χαρακτηριστικά και θα ήθελα σε αυτό να μου κάνετε μια τοποθέτηση- σημειώνω το θέμα της τραπεζικής χρηματοδότησης, που έχει μεγάλο κομμάτι μέσα στην έκθεσή σας και μιλάτε για μείωση ακαθάριστων ροών νέων δανείων, μείωση ακαθάριστων νέων δανείων προς μη-χρηματοπιστωτικές επιχειρήσεις, μείωση ακαθάριστων δανείων σε στεγαστικά και ελεύθερους επαγγελματίες, άρα μια σύσφιξη του τραπεζικού τομέα και της πιστωτικής επέκτασης, που θεωρούμε ότι είναι εξόχως προβληματική για το θέμα της πραγματικής οικονομίας και θα ήθελα και σε αυτό, αν μπορείτε να μου πείτε, αν θα μπορούσε να υπάρξει κάποιου είδους παρέμβαση ή διόρθωση.

Έχω δύο ακόμα σημεία. Σχετικά με οφειλές στο Δημόσιο και στα Ασφαλιστικά Ταμεία, αναφέρετε μέσα την ουσιαστική αύξηση των ληξιπρόθεσμων οφειλών στο Δημόσιο, γιατί βεβαίως είναι η διαγραφή χρεών και στον ΟΣΕ και άλλες διαγραφές που λογιστικά οδηγούν σε μείωση, σημειώνω αυτό που λέμε και εμείς, ότι μόλις το 5,8% των ληξιπρόθεσμων υποχρεώσεων βρίσκονται σε ρύθμιση σήμερα, άρα από τη στιγμή που μόλις το 5,8% των υποχρεώσεων είναι σε ρύθμιση και την ίδια στιγμή, σύμφωνα με τη δική σας έκθεση, το 90,8% των οφειλετών χρωστούν ως 10.000 ευρώ- άρα μικρά ποσά- αυτό από μόνο του αποδεικνύει, ότι το υπάρχον καθεστώς ρυθμίσεων οφειλών είναι αποτυχημένο και το λέω γιατί εμείς έχουμε πει πάρα πολλές φορές για την επαναφορά της ρύθμισης των 120 δόσεων, με ένα κίνητρο 30% μείωση, εφόσον τηρείται η ρύθμιση. Μάλιστα αυτό, σε οφειλές μέχρι 10.000 ευρώ, ίσως αποδεικνυόταν σωτήριο, όχι για τη συνολική μείωση των υποχρεώσεων, αλλά για να μπορέσουν κάποιοι άνθρωποι να επανέλθουν σε φορολογική ενημερότητα και κανονικότητα. Δεν αναφέρετε μέσα, βέβαια, ανάλογα ποσά, τα οποία αφορούν τις ρυθμίσεις και το ποσοστό ρυθμίσεων στα Ασφαλιστικά Ταμεία και στο ΚΕΑΟ, που είναι επίσης χαμηλά και έχουμε πολύ μεγάλη αύξηση- 7,3 δις ευρώ είναι τα επιπλέον στο Δημόσιο και 1,8 δις ευρώ στο ΚΕΑΟ.

Τέλος, για τις ληξιπρόθεσμες υποχρεώσεις Δημοσίου, αναφέρετε ότι αυξήθηκαν κατά 352 εκατ. ευρώ, όμως- και θα ήθελα σε αυτό την άποψή σας, είναι ένα συνολικότερο θέμα και αστοχία- δεν καταγράφονται τα πραγματικά υπόλοιπα των απλήρωτων και ληξιπρόθεσμων υποχρεώσεων. Για να γίνω πιο σαφής- όχι σε εσάς, είναι γενικότερο θέμα από την Κυβέρνηση που δεν ενημερωνόμαστε- οι ληξιπρόθεσμες επιστροφές και οι υποχρεώσεις Φορέων Γενικής Κυβέρνησης, που προσδιορίζονται στα 2,8 δις ευρώ, απλήρωτες και εκκρεμείς καταπτώσεις εγγυήσεων, που είναι περίπου 2 δις ευρώ, ποσά των δεδουλευμένων τόκων των δανείων διάσωσης από τον EFSF, που ενώ καταγράφονται στο έλλειμμα, δεν καταγράφονται στο χρέος- περίπου 12 δις ευρώ μέχρι τα μέσα του 2023- και βεβαίως εκκρεμείς επιστροφές από τελωνεία άγνωστου ύψους, ειδικός φόρος κατανάλωσης ΦΠΑ σε βιομηχανίες, ξενοδοχεία, αλιευτικά σκάφη, πλοία και επιστροφές από τελωνεία που αφορούν ιδιώτες και ελεύθερους επαγγελματίες.

Αυτό, λοιπόν, το θολό, το νεφελώδες καθεστώς στην καταγραφή των ληξιπρόθεσμων υποχρεώσεων του δημοσίου, καταλαβαίνω, ότι εγείρει σοβαρά ερωτηματικά για το ποιο είναι το πραγματικό χρέος και ποιο το πραγματικό ύψος των ληξιπρόθεσμων υποχρεώσεων.

Τέλος, κύριε Πρόεδρε, όσον αφορά το δημόσιο χρέος, επειδή αναφέρετε κάποιους πίνακες μέσα για τη μείωση του δημοσίου χρέους, ξέρετε πολύ καλά, ότι ο Οργανισμός Διαχείρισης Δημοσίου Χρέους σκουπίζει όλους τους τίτλους των εξειδικευμένων του ελληνικού δημοσίου από την αγορά και τους πουλάει σε φορείς γενικής κυβέρνησης με τυπικές συμφωνίες επαναγοράς. Αυτό, λοιπόν, είναι μια τυπική λογιστική μείωση του δημοσίου χρέους που κατά την άποψή μας έχει φτάσει στα όριά της και μάλιστα, ο ίδιος ο ΟΔΔΗΧ, διαπιστώνει πλέον ανεπάρκεια τίτλων για διαπραγμάτευση στην δευτερογενή αγορά. Δηλαδή, δεν υπάρχουν άλλοι τίτλοι πλέον να αγοράσει και να πουλήσει σε φορείς γενικής κυβέρνησης.

Προκύπτει, λοιπόν, το ερώτημα πώς διαμορφώνεται η τιμή και η απόδοση των τίτλων του ελληνικού δημοσίου στη δευτερογενή αγορά όταν δεν υπάρχει προσφορά τίτλων ή η προσφορά τους ρυθμίζεται απολύτως από τον Οργανισμό Διαχείρισης Δημοσίου Χρέους. Βεβαίως, το λέμε αυτό, γιατί είναι μια λογιστική προσπάθεια μείωσης του δημοσίου χρέους ώστε τυπικά να εμφανίζεται μειωμένο, όμως, το κρατικό χρέος αυτή τη στιγμή σημειώνει ιστορικό ρεκόρ κι αυτό είναι το πρώτο όριο που δεν μπορεί να ξεπεραστεί.

 Υπάρχει όμως κι ένα δεύτερο όριο. Τα ταμειακά διαθέσιμα και τα αποθεματικά κεφάλαια φορέων γενικής κυβέρνησης. Ταμειακά διαθέσιμα των φορέων τα 3,6 δισ. τέλος του 2023, βραχυπρόθεσμα δάνεια του κράτους από φορείς γενικής κυβέρνησης 48,2 δισ. στις 30/9/23, 54,5 δισ. στο τέλος του2023 που καταλήγει και η δική σας Έκθεση. Το ερώτημα είναι από πού προέκυψαν αυτές οι τιτλοποιήσεις που υπερβαίνουν κατά πολύ τα αποθεματικά των φορέων της γενικής κυβέρνησης και όταν εξαντληθούν τα όρια αυτού του δανεισμού που από ότι φαίνεται μάλλον έχουν εξαντληθεί, τι θα γίνει; Σας ευχαριστώ.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ κύριε Πρόεδρε. Εγώ έχω μόνο ορισμένες διαπιστώσεις και ερωτήσεις. Καταρχήν, συμφωνούμε στο ότι είναι ανησυχητικά δύο κυρίως πράγματα. Το πρώτο ο πληθωρισμός στην Ελλάδα αν επιβεβαιωθεί το 3,4%, όχι μόνο επειδή είναι στην Ελλάδα 3,4% αλλά συγκριτικά με την υπόλοιπη ευρωζώνη που είναι 2,4%. Εκεί γράφετε και εσείς πολύ σωστά, αν δεν κάνω λάθος, ότι αυτή η διαφορά του πληθωρισμού θα επιφέρει μείωση της ανταγωνιστικότητας της χώρας που είναι ήδη πάρα πολύ χαμηλή. Μείωση των επενδύσεων, μείωση των μισθών και ένα σωρό άλλα πράγματα τα οποία είναι επώδυνα.

 Το δεύτερο ανησυχητικό, είναι η συνεχής πτώση του ρυθμού ανάπτυξης. Δεν πρέπει να βλέπουμε το μέσον όρο αλλά και τη διακύμανση των τριμήνων, όπου ήταν αν δεν κάνω λάθος, 2,7% στο δεύτερο τρίμηνο του 2023. Μετά μειώθηκε στο 2,1 % στο τρίτο τρίμηνο του 2023 παρά το ότι είναι περίοδος τουρισμού και είχαμε αυξημένα έσοδα και στο τέλος μειώθηκε στο 1,2%. Εάν συνεχιστεί αυτή η πτώση, προφανώς, είναι εξαιρετικά ανησυχητική. Αυτά τα δύο θεωρώ, ότι, είναι τα πιο σημαντικά σε όλα όσα μπορεί κάποιος να πει για την οικονομία μας.

 Τώρα, σε σχέση με την πρόβλεψη για το ΑΕΠ, οι προβλέψεις για την ανάπτυξη σε σχέση με τις εισπράξεις από το Ταμείο Ανάκαμψης, από ότι ήταν, βασίζονται σε καταβολές 3,6 δισ. και το 2024, με τις οποίες η ανάπτυξη όπως αναφέρεται ήταν μεταξύ 2,7% και 3,2% ανάλογα με το ποσό απορρόφησης. Αυτό εξαρτάται σε πολύ μεγάλο βαθμό από το Ταμείο Ανάκαμψης. Όμως, το 2023 εισπράξαμε σύμφωνα με ενημέρωση μας 7,2 δισ. και η ανάπτυξη ήταν 2%. Αυτό σημαίνει με βάση τη δική σας λογική περί της σχέσης του με την ανάπτυξη ή ότι δεν απορροφώνται τα ποσά από την πραγματική οικονομία είτε ότι χωρίς αυτά θα είχαμε ύφεση είτε ότι υπάρχει κάποιο λάθος στους υπολογισμούς. Τι απ’ όλα αυτά συμβαίνει;

 Είναι δυνατόν να θεωρείται επιτυχία της οικονομίας μας, το ότι είμαστε η δεύτερη φτωχότερη χώρα της Ευρωπαϊκής Ένωσης σε κατά κεφαλήν ΑΕΠ χωρίς καμία προοπτική σύγκλισης; Με τη Βουλγαρία, δηλαδή, να έχει άνοδο 13 μονάδες από το 2019, ενώ, εμείς περί τις 2,5; Είναι σωστό, πάντως, να αναφέρετε αυτή την πορεία της μιας χώρας με την άλλη γιατί είναι βασική η σύγκριση της Βουλγαρίας με τη χώρα μας για να βλέπουμε πού κατευθυνόμαστε. Κατά την άποψή μας, η Βουλγαρία σύντομα με βάση αυτά τα στοιχεία θα μας ξεπεράσει.

 Σε σχέση με τις επενδύσεις, θεωρούμε, ότι, θα έπρεπε να περιοριστεί ή να καταργηθεί εντελώς το Airbnb για να μειωθεί το κόστος αντί να επιδοτούμε περαιτέρω την αγορά ακινήτων με την ανακαίνιση, με στεγαστικά και λοιπά. Ήδη, στον συγκεκριμένο τομέα έχουμε μια οικονομία φούσκα και κοστίζει πολύ. Το κόστος διαβίωσης αυξάνεται συνεχώς. Καλύτερα να προσέχουμε το κόστος διαβίωσης παρά να κοιτάζουμε τα υπόλοιπα. Μετά, πόσο ανταγωνιστικός θεωρείται ότι είναι ο τουρισμός μας λόγω της αύξησης του κόστους και της μείωσης της μέσης δαπάνης; Τα περισσότερα ξενοδοχεία μας, πάντως, απ’ ότι γνωρίζουμε είναι καταχρεωμένα, οπότε δεν φαίνεται να έχει μέλλον και άρα θα έπρεπε να το προβλέπει κανείς.

 Όσον αφορά τις άμεσες ξένες επενδύσεις, αφού παρακάμψω όλα αυτά που τις δικαιολογούν, θα δούμε ότι την περίοδο 2019 – 2023, αυτές που κατευθύνθηκαν στη μεταποίηση - αφήνω όλες τις υπόλοιπες τις οποίες έχω αναλυτικά αλλά δεν υπάρχει λόγος – γιατί πιθανολογώ ότι τις γνωρίζετε, ήταν κατά μέσον όρο ετησίως στα 0,758 δισ. δηλαδή στο 14,8 του συνόλου. Επομένως, η Ελλάδα όπως έχουμε τονίσει αρκετές φορές, συνεχίζει να κινείται με το αποτυχημένο οικονομικό μοντέλο του παρελθόντος. Με αυτό που μας χρεοκόπησε και κατά την άποψή μας θα μας χρεοκοπήσει ξανά. Δηλαδή, με την μονοκαλλιέργεια του τουρισμού και των ακινήτων, όταν στην παραγωγή δεν διατίθεται σχεδόν τίποτα σύμφωνα με αυτά τα μεγέθη και επιπλέον, αφού ο ακαθάριστος σχηματισμός παγίου κεφαλαίου σε τρέχουσες τιμές ανήλθε στα 28,3 δισ. το 2023 από σχεδόν 60 δισ. πριν τα μνημόνια, στην ουσία καλύπτοντας μετά βίας τις αποσβέσεις. Κατά την άποψή μας, πρέπει να το τονίζετε αυτό συνεχώς, εάν βέβαια έχετε την ίδια άποψη.

 Σχετικά με το Ταμείο Ανάκαμψης αναφέρεται σε σύνολο 14,7 δισ. εισπράξεων του Ταμείου ως τώρα. Μας το επιβεβαίωσαν και στην προηγούμενη επιτροπή, αυτή την υπό πραγματοποίηση. Τα πράσινα έργα είναι 1,89 δισ., δηλαδή, μόνο 12,7%, ενώ, αρχικά προβλεπόταν στο 38 %. Επετράπη απόκλιση από την Ευρωπαϊκή Ένωση ή θα αντισταθμιστεί με μεγαλύτερη πραγματοποίηση στα συγκεκριμένα έργα αργότερα;

 Όσον αφορά τα έργα υγείας του Ταμείου Ανασυγκρότησης που γράφετε ότι ανέρχονται σε 2,55 δισ., αυτό πραγματικά δεν το καταλαβαίνουμε, δεν ξέρουμε τι περιλαμβάνουν και δεν δικαιολογούνται σε αυτή την περίπτωση τα ιδιωτικά χειρουργεία.

Επίσης, θα θέλαμε να γνωρίζουμε τι περιλαμβάνουν τα έργα ιδιωτικές επενδύσεις και εσωτερικός μετασχηματισμός του Ταμείου Ανάκαμψης και πόσα πήγαν στις μικρομεσαίες επιχειρήσεις, γιατί είναι σημαντικό. Επίσης, ποια είναι τα προαπαιτούμενα που έχουν απομείνει, τα ορόσημα που λέγεται για το Ταμείο Ανάκαμψης και ποιο είναι το κόστος. Γιατί αναφερόμαστε συνεχώς στα προαπαιτούμενα, αλλά, κανείς δεν αναφέρεται στο κόστος που έχουν αυτά τα προαπαιτούμενα για την Ελλάδα και για τους πολίτες.

 Σε σχέση με τα έσοδα, τις δαπάνες και το πλεόνασμα, το πλεόνασμα των 3,6 δισ. δεν το γράφει ακριβώς. Δηλαδή είχαμε 3,6 δισ. αντί 2,5 δισ. στον προϋπολογισμό; Το έχουμε υπερβεί τόσο πολύ; Τι αφορούσαν τα έξτρα έσοδα των 2 δισ. υπεραπόδοσης εσόδων που γράφεται το 2023 πάνω και από την απόδοση των φόρων; Τέλος, από πού προέκυψε η μείωση των δαπανών που περιλαμβάνεται στο κονδύλι μεταβιβάσεις; Δεν αναφέρεται ή τουλάχιστο εμείς δεν το καταλάβαμε.

 Για την ανεργία θα θέλαμε να ρωτήσουμε τι ακριβώς σημαίνει τελικά, αφού, ξαφνικά αυξάνεται, ενώ, αυξάνονται και οι παρεχόμενες θέσεις σε 43.802 το 2023 με τις μισές μερικής απασχόλησης. Είναι διπλοθεσίτες από το 13ωρο ή τι ακριβώς συμβαίνει; Αναφέρονται από την ΕΛΣΤΑΤ 38.111 κενές θέσεις εργασίας κατά το τέταρτο τρίμηνο του 2023, με εξαίρεση του πρωτογενούς τομέα και τις δραστηριότητες των νοικοκυριών. Σε τι αναφέρεται, λοιπόν, η Κυβέρνηση όταν δηλώνει 150.000 μέχρι και 500.000 θέσεις εργασίας; Προσπαθεί να μειώσει τους μισθούς η κάτι άλλο;

 Στο θέμα του πληθωρισμού, πιστεύετε ειλικρινά, ότι θα γίνει μείωση του πληθωρισμού με market watch app και με καλάθια; Πώς είναι δυνατόν, να εισάγουμε τρόφιμα από τρίτες χώρες χαμηλού κόστους και να ανεβαίνει συνεχώς ο πληθωρισμός τροφίμων, ο οποίος είναι το σημαντικότερο; Γιατί γίνεται έλεγχος στο περιθώριο κέρδους και όχι στις τιμές; Κατά την άποψή σας, ποιο είναι το πιο σωστό; Στο περιθώριο κέρδους ή στις τιμές; Μετά αναφέρεστε σε κίνδυνο πληθωριστικών πιέσεων που θα επιβαρύνουν την ανταγωνιστικότητα και εφιστά την προσοχή στις αυξήσεις των μισθών, σε υπέρμετρες αυξήσεις, γράφετε, ονομαστικών μισθών.

Τι σημαίνει εδώ υπέρμετρες; Θα πρέπει, δηλαδή, να πληρώσουν πληθωρικοστοχοποίηση του χρέους οι πολίτες και όχι όλοι οι υπόλοιποι, τα καρτέλ, που αυξάνουν συνεχώς τα κέρδη τους;

 Τέλος για το χρέος, πόσες ήταν οι καταβολές τόκων στο χρέος το 2023; Γιατί δεν αναφέρεται το κρυφό χρέος τουλάχιστον από τους παγωμένους τόκους των 25 δισεκατομμυρίων του EFSM αν όχι και τα υπόλοιπα, ας πούμε, των αναβαλλομένων φόρων;

Για τις τράπεζες εμφανίζεται ως θετική η αποεπένδυση, ενώ κατά την άποψή μας δεν είναι σε καμία περίπτωση. Οι τράπεζες κερδίζουν πάρα πολλά χρήματα, απομυζούν κυριολεκτικά τον κόσμο, ενώ η αύξηση των χορηγήσεων τους, όποια αύξηση υπάρχει, είναι μικρότερη του ΑΕΠ, παρά το ότι οι καταθέσεις και οι προμήθειές τους αυξάνονται, οπότε στην κυριολεξία ληστεύουν τον κόσμο.

Τέλος, γιατί υπάρχει διαφορά μεταξύ του GFN, του ΟΔΔΗΧ και της Ευρωπαϊκής Ένωσης, που έχει μειωθεί σε σχέση με τις αξιολογήσεις λόγω πληθωρισμού; Παρακολουθείτε τη βιωσιμότητα του χρέους για μετά το 2032, καθώς, επίσης, τα επιτόκια; Θα επηρεάσει η μη αναβάθμιση από την Moody’s; Ο Διοικητής της Τράπεζας της Ελλάδος πάντως σήμερα είπε ότι η βιωσιμότητα του χρέους είναι εξασφαλισμένη έως το 2030. Αυτό κατά την άποψή μας σημαίνει ότι μετά το 2030 δεν είναι εξασφαλισμένη και αυτό οφείλει να μας ανησυχήσει ήδη από σήμερα γιατί προφανώς δεν έχουμε πολύ χρόνο. Σας ευχαριστώ πολύ.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Εμείς ευχαριστούμε κ. Βιλιάρδο.

Το λόγο έχει ο κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ κύριε Πρόεδρε. Ευχαριστώ το Γραφείο Προϋπολογισμού του Κράτους για την παρουσίαση.

Μια γρήγορη ερώτηση που χτίζει πάνω σε αυτό που είπε κ. Κατρίνης για να μη λέμε τα ίδια. Έχει προσπαθήσει η αντιπολίτευση πολλές φορές να βάλει το θέμα της σύνθεσης των επενδύσεων, δηλαδή, πώς κατά την κυβέρνηση αλλάζει ή δεν αλλάζει την παραγωγική δομή της οικονομίας. Συνήθως παίρνουμε πολύ φτωχές απαντήσεις. Ότι υπάρχει η Cisco, υπάρχει η Microsoft, υπάρχει η Pfizer και τι είναι αυτά που λέτε. Μια σοβαρή δουλειά είναι η σύνθεση. Πόσο είναι σε παραγωγικές, μεταποίηση, ό,τι κρίνετε εσείς ότι τέλος πάντων είναι παραγωγικές ή που αλλάζουν τη δομή. Οπότε ίσως για την άλλη έκθεση εγώ θα ήθελα να δω μια μελέτη ότι από τις άμεσες ξένες επενδύσεις ανησυχούμε γιατί είναι πολλοί στην οικοδομή, στον τουρισμό ή στο real estate ή δεν ανησυχούμε γιατί υπάρχει οτιδήποτε, αλλά να το ξέρουμε.

Δεύτερον -και μόνο αυτό θα πω, εξάλλου τόσες ερωτήσεις τέθηκαν θα έχετε αρκετή δουλειά για να απαντήσετε στο χρόνο που θα σας δώσει ο κ. Πρόεδρος- είναι η σχέση των μισθών και του πληθωρισμού. Όπως είπε και ο κ. Βιλιάρδος, προειδοποιείτε ότι μπορεί να γίνει ένα σπιράλ μισθών και πληθωρισμού και ότι αυτό μπορεί να ανατρέψει την καλή πορεία της ανάπτυξης. Οπότε εγώ ήθελα να σας ρωτήσω και από πλευράς μάκρο και από πλευράς μίκρο, τι θεωρείτε ότι είναι η σχέση των μισθών. Δηλαδή, τα τελευταία 20 - 30 χρόνια σχεδόν σε όλες τις δυτικές οικονομίες έχουμε στασιμότητα των μισθών, έχουμε αύξηση των ανισοτήτων και έχουμε και μείωση στο μερίδιο της εργασίας στο εθνικό εισόδημα. Σχεδόν σε όλες τις χώρες, λίγο χειρότερα στις Ηνωμένες Πολιτείες, λίγο καλύτερα στην Ευρώπη αλλά η τάση είναι η ίδια.

Κατά τη δική σας ανάλυση, αν την κατάλαβα καλά, θα έπρεπε να είναι η χρυσή εποχή του καπιταλισμού. 20 - 30 χρόνια σταθεροί μισθοί, μειώνεται το μερίδιο κι όμως και οι ιδιωτικές και οι δημόσιες επενδύσεις ως ποσοστό του ΑΕΠ είναι σε ιστορικά χαμηλό επίπεδο. Άρα γιατί ανησυχείτε για τους μισθούς; Είναι χαμηλοί, δεν θέλετε να αυξηθούν και αυτό θεωρείτε ότι θα δουλέψει αντιθέτως από ό,τι δούλεψε σε όλο τον υπόλοιπο κόσμο τα 20- 30 χρόνια. Αυτό είναι το μάκρο που με ανησυχεί για την ανάλυσή σας ή τη θεωρητική βάση.

Πάμε τώρα στο μίκρο. Παρουσιάσατε τον πίνακα για τον πληθωρισμό, αν είναι πιο πολύ από την ενέργεια, από τα τρόφιμα. Δεν παρουσιάσατε, ποιος εσείς θεωρείτε ότι φταίει για τον πληθωρισμό. Ο κ. Στουρνάρας εχθές, προχθές είπε για τα κέρδη και πώς επηρεάζουν και το ΔΝΤ έχει πει για τα κέρδη.

Μία ανάλυση που μας ανησυχεί εμάς για την ακρίβεια είναι η μονοπωλιακή κατάσταση στα Σούπερ Μάρκετ και οι διάφορες πρακτικές που κρατάνε τις τιμές ψηλά. Δεν θέλω να αναλύσω αυτό, το έχω συζητήσει, το συζητάμε. Πάμε από την άλλη μεριά. Υπάρχει θέμα monopsony; Δηλαδή για 20 χρόνια πριν αρχίσουν οι αυξήσεις των κατώτατων μισθών οι οικονομολόγοι οι ορθόδοξοι μας έλεγαν ότι αυτό μπορεί να δημιουργήσει προβλήματα, να δημιουργήσει ανεργία. Η εμπειρία της Βρετανίας και των Ηνωμένων Πολιτειών και άλλων χωρών στην Ευρώπη είναι ότι οι αυξήσεις των κατώτατων μισθών δεν είχαν τα δυσμενή αποτελέσματα που περίμενε η πλειοψηφία των οικονομολόγων. Τα super market είναι σε μονοψωνιακή θέση σε σχέση με τους εργαζόμενους; Και αν είναι, που εγώ πιστεύω ότι είναι, δεν ξέρω την άποψή σας, γιατί αυτός ο φόβος αν αυξηθούν οι μισθοί; Και δεν είναι μόνο στα Σούπερ Μάρκετ είναι και σε όλη την εστίαση. Γιατί ουσιαστικά γιατί είναι monopsony; Δεν είναι οι μόνοι αγοραστές αλλά είναι αυτό που λέμε περιορισμένες αγορές, όπου πληροφόρηση δεν υπάρχει και άρα έχουν δύναμη. Αν ισχύει αυτό τότε δεν πρέπει να ανησυχείτε για τις χαμηλές τιμές. Ίσα ίσα έπρεπε να πείτε ότι ένα από τα προβλήματα στην Ελλάδα, είτε για το πρώτο μου επιχείρημα, το μάκρο, είτε για το δεύτερο επιχείρημά μου το μίκρο, είναι ότι οι μισθοί είναι πάρα πολύ χαμηλοί.

Τελευταίο σχόλιο, κύριε Πρόεδρε. Αν είναι χαμηλοί οι μισθοί γιατί εγώ να επενδύσω σε νέες αγορές, σε νέα προϊόντα, σε νέες τεχνολογίες σαν επιχειρηματίας και να μη βγάζω λεφτά πάνω στους χαμηλούς μισθούς; Αυτό δεν είναι το λογικό; Μας παρουσιάζετε ότι είναι χαμηλοί οι μισθοί, μας παρουσιάζετε ότι να μην αυξηθούν οι μισθοί κι εγώ σας λέω σαν επιχειρηματίας οκ, αυτό θέλετε και εγώ θα επενδύσω σε επιχειρήσεις που είναι βασισμένες στους χαμηλούς μισθούς και δεν θέλω να αλλάξω την τεχνολογία μου, τις αγορές μου, τα προϊόντα μου. Αυτά.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Σας ευχαριστώ.

Το λόγο έχει ο κ. Βορύλλας.

**ΑΝΔΡΕΑΣ ΒΟΡΥΛΛΑΣ:** Θα ήθελα να κάνω κάποιες τοποθετήσεις, κύριε Πρόεδρε, επί της Έκθεσης για το τέταρτο τρίμηνο το 2023 που συνέταξε το Γραφείο του Προϋπολογισμού του Κράτους στη Βουλή.

Το κόμμα μας διαφωνεί με την εκτίμηση του Γραφείου του Προϋπολογισμού του Κράτους σχετικά με την επιτυχή αποεπένδυση του Ταμείου Χρηματοπιστωτικής Σταθερότητας από τον τραπεζικό κλάδο. Η αποεπένδυση του ΤΧΣ από το τραπεζικό σύστημα αποτελεί μία εξαιρετικά ζημιογόνα επιλογή για το δημόσιο συμφέρον με ευθύνη της σημερινής κυβέρνησης. Οι αριθμοί είναι αποκαλυπτικοί από μόνοι τους. Τα εκτιμώμενα από τη Moody’s έσοδα του ΤΧΣ από την αποεπένδυση των ελληνικών τραπεζών υπολογίζονται σε 3 δισεκατομμύρια ευρώ περίπου. Ταυτόχρονα η συνολική επένδυση από το ΤΧΣ στις ελληνικές τράπεζες για τη στήριξή τους μέσω των συνεχών ανακεφαλαιοποιήσεων ανέρχεται σε 46 δις ευρώ, γεγονός που οδηγεί σε πραγματικές ζημίες που ανέρχονται σε 43 δις ευρώ. Θεωρούμε ότι η αποεπένδυση του ΤΧΣ έγινε βιαστικά χωρίς να επιτευχθεί το καλύτερο δυνατό τίμημα ενώ σε ορισμένες περιπτώσεις δεν μετέχουν μεγάλες διεθνείς τράπεζες στο μετοχικό κεφάλαιο τους άλλα funds. Χαρακτηριστικό παράδειγμα η Τράπεζα Πειραιώς με ό,τι συνεπάγεται αυτό για την περαιτέρω ανάπτυξη και τη σταθερότητα τους.

Το κόμμα μας διαφωνεί με την εκτίμηση του Γραφείου Προϋπολογισμού του Κράτους σχετικά με τη θετική επίδραση στη φορολογική συμμόρφωση, διότι δεν λαμβάνεται υπόψη η αναταραχή που έχει επέλθει στις επιχειρήσεις όπου υπό την απειλή εξοντωτικών προστίμων πρέπει σε μικρό χρονικό διάστημα να προσαρμοστούν στην ηλεκτρονική διαβίβαση δεδομένων μέσω της πλατφόρμας myDATA και στην απόκτηση νέων φορολογικών ηλεκτρονικών μηχανισμών POS.

Όσον αφορά την ηλεκτρονική διαβίβαση δεδομένων στην Ανεξάρτητη Αρχή Δημοσίων Εσόδων μέσω της πλατφόρμας myDATA, είναι ευρέως γνωστό ότι η εφαρμογή παρουσιάζει πολλές αδυναμίες και ελαττώματα από πρακτική και λειτουργική άποψη μέχρι και σήμερα έστω και αν βελτιώνεται σε κάποια σημεία.

Το κόμμα μας συμφωνεί ωστόσο με την εκτίμηση του Γραφείου Προϋπολογισμού του Κράτους σχετικά με τις μακροπρόθεσμες προκλήσεις που σχετίζονται με τον χαμηλό λόγο επενδύσεων προς ΑΕΠ, τη δημογραφική κρίση, αλλά και την κλιματική αλλαγή.

Ειδικότερα για τη δημογραφική κρίση η κυβέρνηση δεν φαίνεται διατεθειμένη να λάβει σοβαρά μέτρα και δεν έχει συνολικό προγραμματισμό για το πρόβλημα της υπογεννητικότητας. Η μείωση του απασχολούμενου εργατικού δυναμικού από 4.438.000 το 2005 σε 3.817.000 το 2020, η αύξηση των συνταξιούχων από 2.350.000 το 2005 σε 2.474.000 το 2020, που μείωσε το λόγο εργαζομένων προς συνταξιούχους στο 1,5 το 2020 από το 1,9 το 2005, καθώς και η δημογραφική κατάρρευση του πληθυσμού με τη διαφορά γεννήσεων -θανάτων στο μείον 64.000 το 2022 έναντι μείον 33.000 το 2018 είναι προφανές ότι θα δημιουργήσουν τεράστια προβλήματα στα ασφαλιστικά ταμεία.

Εδώ, σ’ αυτό το σημείο, θα θέλαμε να δώσουμε τα εύσημα στην πρωτοβουλία της εταιρείας MOTOR OIL, που πριν λίγες ημέρες ανακοίνωσε, πως κάθε οικογένεια εργαζομένων της που αποκτά περισσότερα από δύο παιδιά, θα ενισχύεται με το ποσό των 20.000 ευρώ για κάθε παιδί. Καλούμε και άλλες μεγάλες ιδιωτικές εταιρείες και ομίλους, να ακολουθήσουν αυτό το παράδειγμα, με παρόμοια προγράμματα, όσον αφορά, τουλάχιστον, ας διευκολύνει τέτοια προγράμματα, αναγνωρίζοντας φορολογικά προς έκπτωση δαπάνες που συμβάλλουν στην αντιμετώπιση της υπογεννητικότητας.

Άλλο μεγάλο αρνητικό ζήτημα που αναφέρει η Έκθεση του Γραφείου του Προϋπολογισμού του Κράτους, είναι ο χαμηλός λόγος επενδύσεων προς ΑΕΠ. Ειδικότερα, οι άμεσες ξένες επενδύσεις, σύμφωνα με την Τράπεζα της Ελλάδος, κατέρρευσαν κατά 40%, στα 4,48 δισ. ευρώ το 2023, έναντι 7,53 δισ. ευρώ το 2022, εκ των οποίων έσοδα, οφείλονται σε μεγάλο βαθμό, στο ξεπούλημα δημοσίων υποδομών και κρατικών οργανισμών, από το Υπερταμείο.

Επιπλέον, ο σχηματισμός παγίου κεφαλαίου, σε μεγάλο βαθμό, αφορά εξαγορές ή ιδιωτικοποιήσεις ήδη υφιστάμενων επιχειρήσεων, καθώς και αγορά ακινήτων. Οι αποσβέσεις παγίου κεφαλαίου είναι σταθερά μεγαλύτερες, οπότε έχουμε αποεπένδυση της πατρίδας μας. Σε αυτό συνηγορεί και η προσωρινή εκτίμηση της ΕΛΣΤΑΤ, που δείχνει σημαντική επιβράδυνση της οικονομικής δραστηριότητας για δεύτερο συνεχόμενο τρίμηνο, γεγονός που οφείλεται, κατά κύριο λόγο, στη χειρότερη του αναμενομένου επίδοση των επενδύσεων παγίου κεφαλαίου.

Τελευταίο θα αναφέρουμε το κυριότερο θέμα που ταλανίζει την ελληνική οικονομία. Είναι η ακρίβεια τιμών στα τρόφιμα που, δυστυχώς, παρά τις ατυχείς συνεχόμενες παρεμβάσεις της κυβέρνησης, δεν λέει να μειωθεί. Είναι επιτυχής η κριτική που ασκεί με αυτή την έκθεσή του το Γραφείο Προϋπολογισμού του Κράτους στη Βουλή. Συγκεκριμένα, αναφέρει μέτρα που πρέπει, επιτέλους, να τύχουν σοβαρής εφαρμογής, κυριότερα των οποίων είναι:

Να ενταχθούν οι παρεμβάσεις πολιτικής προς την κατεύθυνση ενίσχυσης ανταγωνισμού σε όλη την εφοδιαστική αλυσίδα.

Να εφαρμοστούν πολιτικές ενίσχυσης της διαφάνειας των τιμών.

Να ενισχυθεί η ενδυνάμωση των καταναλωτών με περισσότερες πληροφορίες και εργαλεία για τη σύγκριση τιμών, με χρήση ιστοσελίδων τύπου Market Watch, ανά συγκεκριμένη γεωγραφική περιοχή, με συχνή επικαιροποίηση on line των τιμών.

Τέλος, η πρότασή μας είναι, το πλεόνασμα των τελευταίων ετών, να επιστρέψει στους Έλληνες πολίτες, μέσω της δραστικής μείωσης του συντελεστή Φ.Π.Α., από 13% των τροφίμων, στο 8% και του βασικού συντελεστή Φ.Π.Α., από 24%, στο 20%. Με γενναία μείωση της έμμεσης φορολογίας και με την εποπτεία της αγοράς από την αισχροκέρδεια, οι πολίτες θα δουν μείωση τιμών. Μέτρο πολύ πιο αποτελεσματικό από μια αύξηση 50 ευρώ μεικτά, στους χαμηλόμισθους.

 Ευχαριστώ.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής) :** Σας ευχαριστώ κι εγώ.

Το λόγο έχει ο κ. Χαλκιάς από την Κ.Ο. των Σπαρτιατών.

**ΑΘΑΝΑΣΙΟΣ ΧΑΛΚΙΑΣ :** Ευχαριστώ πολύ κύριε Πρόεδρε.

Αρχικά, θα ήθελα να σας ευχαριστήσω για ακόμα μια φορά, για την τόσο καλή δουλειά που κάνει το Γραφείο σας. Η έκθεση που λάβαμε είναι, πραγματικά, πολύ λεπτομερής, ενώ υπάρχουν και αναλύσεις διαφόρων σεναρίων, το οποίο, εγώ προσωπικά, θεωρώ μία σημαντική προσθήκη. Ωστόσο, υπάρχουν σημεία, όπου θα ήθελα να επιστήσω την προσοχή, κυρίως προς το Υπουργείο Εθνικής Οικονομίας και Οικονομικών, αλλά και προς άλλα υπουργεία ή και τους συναδέλφους βουλευτές.

Σημείο πρώτο. Στη σελίδα 8 της έκθεσης, γίνεται λόγος για ένα διαδικτυακό εργαλείο σύγκρισης τιμών, ώστε οι καταναλωτές να μπορούν να επιλέγουν την αγορά από το κατάστημα με την πιο χαμηλή τιμή. Πρόκειται για ένα μηχανισμό που έχουμε δει να χρησιμοποιείται με επιτυχία, παραδείγματος χάρη, στη Δανία, αλλά και σε άλλες ευρωπαϊκές χώρες. Γνωρίζω ότι υπάρχει μια πολύ βασική ιστοσελίδα, ένα διαδικτυακό παρατηρητήριο τιμών, από το Υπουργείο Ανάπτυξης, οπότε, ίσως, είναι δόκιμο να εξετάσουμε την αναβάθμισή του, ώστε να είναι πραγματικά χρήσιμο για τους πολίτες.

Σημείο δεύτερο. Προς το τέλος της σελίδας 8 και αρχές της σελίδας 9 της έκθεσης, ισχυρίζεστε ότι μια αύξηση του ονομαστικού μισθού, θα έχει αρνητική επίπτωση στις πληθωριστικές πιέσεις, με αποτέλεσμα, να δημιουργηθεί ένας φαύλος κύκλος αυξήσεων μισθών και τιμών. Με λίγα λόγια, αποτρέπετε την κυβέρνηση να προβεί σε περαιτέρω αύξηση του κατώτατου μισθού, όπως έχει ήδη εξαγγείλει ότι θα πράξει. Αλλά ο ελληνικός λαός αντιμετωπίζει σοβαρά οικονομικά προβλήματα, με 7 στους 10 να δηλώνουν ότι αδυνατούν να ανταπεξέλθουν των καθημερινών τους υποχρεώσεων. Εφόσον η αύξηση του μισθού δεν αποτελεί λύση για εσάς, τι θα προτείνατε σαν αντιστάθμισμα, ώστε να καταπολεμηθεί η ακραία, αλλά και η υποκειμενική φτώχεια στη χώρα μας;

Σημείο τρίτο. Αφορά στην αγορά εργασίας. Στη σελίδα 29 της έκθεσης, αναφέρεται ότι υπάρχουν εργαζόμενοι με υπερβάλλοντα προσόντα και δεξιότητες, σε σχέση με τα ζητούμενα από την αγορά εργασίας και μάλιστα, το 59% των πτυχιούχων πανεπιστημίων απασχολείται σε θέσεις κατώτερες των δεξιοτήτων τους. Ωστόσο, δύο γραμμές παρακάτω στην ίδια παράγραφο, γίνεται μνεία στο πρόγραμμα ενίσχυσης και απόκτησης δεξιοτήτων, ύψους 1,4 δισεκατομμυρίων ευρώ. Τελικά, ποιο από τα δύο ισχύει; Γιατί, αν όντως οι εργαζόμενοί μας έχουν παραπάνω προσόντα από αυτά που ζητάει η αγορά εργασίας, γιατί να δαπανήσουμε τόσα χρήματα, ώστε να τους εκπαιδεύσουμε ακόμα περισσότερο; Όπως το βλέπω εγώ, η Ελλάδα τους εκπαιδεύει για να δουλέψουν στη Γερμανία, στο Βέλγιο, στη Σουηδία ή οποιαδήποτε άλλη βορειοευρωπαϊκή χώρα.

Σημείο τέταρτο. Απλά, επισημαίνω, ότι η κερδοφορία των τραπεζικών ιδρυμάτων οφείλεται, κατά κύριο λόγο, στην αύξηση των επιτοκίων. Αν μειωθούν τα επιτόκια, τι γίνεται; Θα είναι κερδοφόρες ή θα πρέπει πάλι το ελληνικό κράτος να σώσει τις τράπεζες;

Σημείο πέμπτο και τελευταίο. Αφορά στις ληξιπρόθεσμες οφειλές. Είχα μιλήσει και την προηγούμενη φορά εντός αυτής της Επιτροπής, για τις αποκαλούμενες «ανεπίδεκτες είσπραξης οφειλές προς το δημόσιο». Για τις υπόλοιπες γνωρίζω ότι το σχετικό νομοσχέδιο βρίσκεται στη διαβούλευση, αλλά διαβάζουμε στη σελίδα 36 της έκθεσης, ότι οι συνολικές οφειλές φαίνονται μειωμένες και επειδή διαγράφηκε οφειλή ύψους 10,4 δισεκατομμυρίων ευρώ του ΟΣΕ. Για ποιο λόγο διεγράφη αυτή η οφειλή; Υπάρχει κάποιος συγκεκριμένος λόγος; Γιατί δεν μιλάμε για μερικές εκατοντάδες ή χιλιάδες ευρώ. Μιλάμε για δισ. ευρώ, χρήματα, τα οποία θα μπορούσαν να είχαν εισπραχθεί και διατεθεί σε ποικίλους σκοπούς όπως, για παράδειγμα, την ενίσχυση της ασφάλειας του σιδηροδρόμου. Από τη μία έχουμε τα Τέμπη και από την άλλη, χαρίζουμε στον ΟΣΕ δισεκατομμύρια, όταν ο μικρομεσαίος επαγγελματίας φορολογείται υπέρμετρα. Τα συμπεράσματα δικά σας.

Δύο τελευταίες ερωτήσεις από την παρουσίασή σας. Κάποια στιγμή, χρησιμοποιήσατε τον όρο «διοχετεύεται» και όχι «απορροφηθούν». Κύριε Τσουκαλά, γιατί αυτή η διαφορά στους όρους; Έχει κάποια σημασία; Δηλαδή, για εσάς αν, παραδείγματος χάρη, στο Ταμείο Ανάκαμψης και Ανθεκτικότητας πάρουμε 1 δις ευρώ και απλώς πέσει στην αγορά, θα έχει κάποιο συγκεκριμένο όφελος ή πρέπει στοχευμένα να το διοχετεύσουμε το 1 δις ευρώ; Αυτό θέλω να μου αποσαφηνιστεί.

Τελειώνοντας, έχει ακουστεί ότι η μείωση ή ο μηδενισμός του Φ.Π.Α. στα αγαθά πρώτης ανάγκης- το ισχυρίζονται και πολλοί συνάδελφοι εδώ πέρα - μπορεί να κάνει αποκλιμάκωση του πληθωρισμού. Το πιστεύετε αυτό; Κι αν ναι, το χάσιμο αυτών των εσόδων- γιατί αν μειώσουμε τον Φ.Π.Α., θα χαθούν κάποια έσοδα - θα έχει περισσότερο όφελος από τον αυξημένο πληθωρισμό; Δηλαδή, θέλω, αν μπορείτε, να μας κάνετε μία επεξήγηση την άποψή σας, αν μειώσουμε, τελικά, τον Φ.Π.Α., τον κάνουμε μηδενικό και θα χάσουμε κάποια έσοδα, τι θα γίνει; Ο πληθωρισμός θα μειωθεί ναι ή όχι; Και αν μειωθεί, αυτό το όφελος που θα έχουμε από τη μείωση αυτού του πληθωρισμού, πραγματικά, θα το δει ο καταναλωτής στην τσέπη του; Κι αυτό το όφελος που θα έχουμε, είναι μεγαλύτερο από το όφελος που χάσαμε από τον Φ.Π.Α.;

Σας ευχαριστώ πάρα πολύ.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βλάχος Γεώργιος, Δερμεντζόπουλος Χρήστος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος (Κώστας), Καράογλου Θεόδωρος, Κωτσός Γεώργιος, Λεονταρίδης Θεόφιλος, Μαρκόπουλος Δημήτριος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σκόνδρα Ασημίνα, Μαμουλάκης Χαράλαμπος (Χάρης), Παππάς Νικόλαος, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Καραθανασόπουλος Νικόλαος, Μανωλάκου Διαμάντω, Βιλιάρδος Βασίλειος, Τσακαλώτος Ευκλείδης, Βορύλλας Ανδρέας και Καζαμίας Αλέξανδρος.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής) :** Εμείς ευχαριστούμε κύριε Χαλκιά.

Ο λόγος στον κ. Καζαμία από την Πλεύση Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ :** Ευχαριστώ κύριε Πρόεδρε.

Άκουσα με ενδιαφέρον την παρουσίαση από το Γραφείο Προϋπολογισμού της Βουλής. Θα ήθελα να κάνω παρατηρήσεις και ερωτήσεις σε τέσσερα διαφορετικά θέματα και στο δεύτερο από αυτά, για την ανάπτυξη, έχω τρεις υποερωτήσεις.

Καταρχήν αναφερθήκατε στους εξωγενείς παράγοντες που επηρεάζουν, κατά την άποψη του Γραφείου, την ελληνική οικονομία στο 4ο τρίμηνο του 2023 και σε αυτούς αναφέρατε τον πόλεμο στη Γάζα και αναφέρατε και την κρίση στην Ερυθρά Θάλασσα και αναφέρατε ότι ο 3ος εξωγενής γεωπολιτικός παράγοντας ήταν ο πόλεμος στην Ουκρανία για το οποίο δεν συζητάω, μπορώ να το καταλάβω, αλλά η κρίση στη Γάζα πώς επηρεάζει την ελληνική οικονομία; Το δεύτερο είναι η κρίση στην Ερυθρά Θάλασσα, η οποία πράγματι μειώνει την προσέλευση εμπορικών πλοίων από τη διώρυγα του Σουέζ. Αυτή, με την επίθεση των ανταρτών Χούθι ξεκίνησε το Δεκέμβριο, δηλαδή πολύ προς το τέλος του τριμήνου. Θεωρείτε ότι αυτό έχει επηρεάσει την ελληνική οικονομία στο 4ο τρίμηνο του 2023 - όχι στις αρχές του 2024 γιατί αυτό πάλι μπορώ να το καταλάβω - κι εάν ναι πώς το έχετε υπολογίσει. Αυτή είναι η πρώτη μου ερώτηση.

Αναφορικά με τα όσα μας είπατε για την ανάπτυξη, ακούσαμε πολλά ενδιαφέροντα εκεί. Το πρώτο, θα ήθελα να το παρατηρήσω αυτό, ένα πολύ μεγάλο μέρος της ομιλίας μου και της παρουσίας της Πλεύσης Ελευθερίας στη διάρκεια της συζήτησης για τον προϋπολογισμό τον Δεκέμβριο στηρίχτηκε στο ότι η πρόβλεψη του 2,9% για ανάπτυξη το 2024 είναι εντελώς εξωπραγματική. Πιστεύω ότι ήμασταν το μόνο κόμμα που το έλεγε. Για να είμαι ειλικρινής λίγο πριν, στο σχέδιο προϋπολογισμού, πράγματι όπως είπατε κι εσείς, η πρόβλεψη για το 2024 ήταν ανάπτυξη στο 3%. Μετά αναθεωρήθηκε προς τα κάτω στο 2,9% και αυτός ήταν ο αριθμός για την προβλεπόμενη ανάπτυξη του 2024 που είχαμε τη συζήτηση για τον προϋπολογισμό και παρουσιάσαμε μια σειρά προβλέψεων από διεθνείς οργανισμούς, οι οποίοι υποστήριζαν πως η Ελλάδα θα έχει ανάπτυξη για το 2024 από 2,3% μέχρι και 1,5%. Αυτό είναι θεμελιώδες, διότι, κατά την άποψή μας, τα πρωτογενή πλεονάσματα έχουν σημαντική υφεσιακή επίδραση στην οικονομία και δεν τα συζητάμε καθόλου και γι’ αυτό προβλέψαμε εμείς ότι η ανάπτυξη θα είναι χαμηλότερη, βεβαίως με τη βοήθεια διεθνών οργανισμών αφού δεν έχουμε τους πόρους στην Πλεύση Ελευθερίας να κάνουμε τις απαραίτητες οικονομετρικές μελέτες, όμως μπορούμε να συγκρίνουμε οικονομετρικές μελέτες και είναι αυτό που κάναμε. Είμαστε, λοιπόν, στον Απρίλιο του 2024 και βλέπουμε ότι το σενάριο βάσης δίνει 2,5%. Χαιρόμαστε που αρχίζουν τα επίσημα στοιχεία να πλησιάζουν πιο πολύ αυτά που είπαμε. Αυτή είναι η μια παρατήρηση.

Το δεύτερο και τρίτο σημείο σχετικά με την ανάπτυξη είναι τα εξής. Μιλήσατε για την επίδραση που θα έχει η μείωση των επενδύσεων παγίου κεφαλαίου στον προβλεπόμενο ρυθμό ανάπτυξης. Αυτές ήταν χαμηλότερες. Αποδίδετε σχεδόν αποκλειστικά, απ’ ότι κατάλαβα, στην Έκθεση που παρουσιάσατε τη μείωση του ρυθμού ανάπτυξης στη μείωση των επενδύσεων παγίου κεφαλαίου και αυτό μας κάνει τρομερή εντύπωση, δηλαδή θεωρείτε ότι όλοι οι άλλοι παράγοντες δεν παίζουν κανένα ρόλο; Όσον αφορά τον λόγο επενδύσεων προς την ανάπτυξη, αυτός και από πολλά άλλα στοιχεία είναι πάρα πολύ υψηλός, είναι 2 προς 1, δηλαδή για να το πούμε απλά για να το καταλάβει ο κόσμος που μας παρακολουθεί, παίρνουμε δύο και τα επενδύουμε στην οικονομία για να έχουμε στο τέλος της επένδυσης 1 όσον αφορά την οικονομική ανάπτυξη που είναι αυτός ο πάρα πολύ βασικός παράγοντας για την οικονομία, η ανάπτυξη του Ακαθάριστου Εθνικού Προϊόντος. Αυτός είναι πάρα πολύ υψηλός λόγος. Σημαίνει ότι οι επενδύσεις μας δεν είναι καλές και ήθελα να σας ρωτήσω είναι αυτός ο βασικός λόγος επενδύσεων προς την ανάπτυξη κι εάν ναι ποια είναι τα αίτια, κατά τη γνώμη σας, τα οποία οδηγούν στο να έχουμε τόσο κακή απόδοση στις επενδύσεις που έχουμε σε μακροοικονομικό επίπεδο βεβαίως.

Το τρίτο σημείο για την ανάπτυξη αφορά τον πίνακα που μας δείξατε για τα σενάρια τα διαφορετικά. Το σενάριο βάσης που μας δείξατε προβλέπει ανάπτυξη για το 2024 στο 2,5%. Με συγχωρείτε τώρα, αλλά μας δείξατε ότι υπάρχει ένα δεύτερο κι ένα τρίτο σενάριο σε περίπτωση που έχουμε απορρόφηση ή διάδοση, δεν είμαι 100% σίγουρος, από το Ταμείο Ανάκαμψης και Ανθεκτικότητας 50% και 100% θα είναι η πιο ψηλή. Το σενάριο βάσης με βάση ποιο ποσοστό απορρόφησης το δίνετε; Αυτό δεν φαίνεται στον πίνακα.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή)** (ομιλεί εκτός μικροφώνου): 25%.

**ΑΛΕΞΑΝΔΡΟΣ ΚΑΖΑΜΙΑΣ**: Εντάξει, μου απαντήσατε.

Έχω άλλα δύο σημεία, ένα για την ανεργία και ένα για τον πληθωρισμό.

Σχετικά με την ανεργία βλέπουμε ότι, ακόμη και με το ρυθμό ανάπτυξης 2% για το 2023, η κάμψη της ανεργίας τα τελευταία χρόνια έχει μειωθεί πάρα πολύ, δηλαδή έχουμε αυτό που κάποτε η Ευρωπαϊκή Ένωση είχε θέσει στο επίκεντρο της συζήτησης για την Ευρώπη. Πολύ χαμηλή απασχολησιμότητα σε σχέση με τον ρυθμό ανάπτυξης, αυτό που οι οικονομολόγοι ονομάζουν labor intensive growth;. Έχουμε πολύ χαμηλή αύξηση των θέσεων εργασίας ανά μονάδα ανάπτυξης πλέον, κάτι το οποίο δεν ίσχυε όταν η ανεργία ξεκίνησε να μειώνεται από το 2015 περίπου και μετά και θα ήθελα να σας ρωτήσω εάν σας απασχολεί αυτό και σε τι νομίζετε ότι οφείλεται αυτή η πολύ μικρή αύξηση θέσεων εργασίας ανά μονάδα ανάπτυξης που αρχίζει και εμφανίζεται τώρα ως ένα δομικό γνώρισμα της ελληνικής οικονομίας.

Έρχομαι τέλος στο θέμα του πληθωρισμού. Διάβασα την Έκθεση σας, δεν νομίζω ότι είπατε κάτι σχετικά με αυτό στην παρουσίαση σας αλλά υπάρχει στην Έκθεση που μας στείλατε νωρίτερα. Ο πληθωρισμός, βάσει της Έκθεσης που μας στείλατε, λέτε ότι διατηρείται υψηλός διότι παρατηρείται ένα σπιράλ μισθών και τιμών, δηλαδή μιλάτε για έναν πληθωρισμό ζήτησης καθαρά, ενώ η εντύπωση που έχουμε εμείς, είπαν και κάποιοι άλλοι συνάδελφοι νωρίτερα, είναι ότι ο πληθωρισμός, ιδίως στα τρόφιμα, είναι πληθωρισμός προσφοράς και οφείλεται στο γεγονός ότι υπάρχουν καρτέλ και υπάρχουν κρυφοί έλεγχοι τιμών από τα καρτέλ αυτά, κατά την άποψή μας, οι οποίοι έλεγχοι ανατιμούν τα προϊόντα και αυτό φαίνεται μέσα από συγκρίσεις των τιμών στο ράφι με αντίστοιχα προϊόντα σε άλλα κράτη μέλη της Ευρωπαϊκής Ένωσης. Οπότε, ήθελα να σας ρωτήσω, ως προς τον πληθωρισμό, από πού προκύπτει ότι ο πληθωρισμός είναι προϊόν ζήτησης και ιδίως αύξησης στους μισθούς μόνο, κατά το Γραφείο, και γιατί δεν λέτε τίποτα για την πιθανότητα ή εάν το αποκλείετε εντελώς γιατί αποκλείετε εντελώς το ενδεχόμενο ο πληθωρισμός αυτός να παράγεται και από την προσφορά.

Ευχαριστώ, κύριε Πρόεδρε.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής)**: Να σας ευχαριστήσω κι εγώ, κ. Καζαμία.

Το λόγο έχει ο κ. Κουκουλόπουλος, ο τελευταίος ομιλητής.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ**: Ευχαριστώ, κύριε Πρόεδρε.

Σε τρία σημεία θέλω να σταθώ, κύριε Πρόεδρε, κυρίες και κύριοι συνάδελφοι.

Το πρώτο είναι το ζήτημα της ανάπτυξης. Οι ρυθμοί ανάπτυξης τα επόμενα χρόνια και μάλιστα με μία επιδιωκόμενη, προσδοκώμενη, όπως θέλετε πείτε την, αύξηση επενδύσεων παγίου κεφαλαίου είναι το ευκταίο σενάριο, αλλά εντυπωσιάζει πάρα πολύ - το επέμενε πάρα πολύ καθώς διάβαζε την Έκθεση, γι’ αυτό και απάντησα αντί του Γραφείου εγώ στον συνάδελφο Καζαμία νωρίτερα για το βασικό σενάριο - το χαμηλό ποσοστό, 25%, που έχετε στο βασικό σενάριο, κ. Τσουκαλά. Θέλουμε περισσότερα στοιχεία. Μάλιστα, το ποσό το οποίο θέτετε επί του οποίου γίνονται σενάρια απορρόφησης δεν είναι πια ένα ποσό θεόρατο, λαμβάνοντας υπόψιν και το εμπροσθοβαρές του Ταμείου Ανάκαμψης σημαίνει ότι καθώς περνάμε από χρόνο σε χρόνο θα έπρεπε να βελτιώνονται τα ποσοστά απορρόφησης, γι’ αυτό και θέλουμε κάποιες διευκρινήσεις παραπάνω από την πλευρά μας. Πιστεύω ότι αυτό αφορά όλους τους Βουλευτές, όλες τις πτέρυγες, δεν είναι κομματικό ερώτημα.

Το δεύτερο αφορά το σκέλος του πληθωρισμού. Ήδη ο προλαλήσας συνάδελφος και ο κ. Τσακαλώτος έθεσαν το ζήτημα. Η Τράπεζα της Ελλάδος όντως έχει βάλει μια ενδιαφέρουσα διάσταση στον πληθωρισμό με τις ολιγοπωλιακές καταστάσεις. Ενδεικτικά θα αναφέρω τον καφές που ουσιαστικά ελέγχεται η εισαγωγή του από δύο εισαγωγείς και έχει διπλάσια τιμή από όλη την Ευρώπη.

Δεν χρειάζεται κανείς να έχει σπουδάσει οικονομικά για να καταλάβει λίγο πολύ τι ακριβώς συμβαίνει. Το ίδιο ισχύει και στην κινητή τηλεφωνία, γιατί υπάρχει ένα γενικότερο πρόβλημα κόστους ζωής. Δεν είναι μόνο ο πληθωρισμός που ταλαιπωρεί αφάνταστα τα χαμηλότερα εισοδήματα που έχουν σχέση με τον πληθωρισμό των βασικών ειδών διατροφής.

Είναι το κόστος στέγης από την άλλη. Ακόμη και το κόστος ενέργειας που και εκεί βρίσκουμε ολιγοπωλιακές καταστάσεις, ίσως στην πιο ακραία τους μορφή. Αυτό που δόθηκε στους αγρότες μετά από μια τέτοια τεράστια κινητοποίηση είναι τα διμερή συμβόλαια που δόθηκαν και ψηφίστηκε νόμος πριν δέκα μέρες στους αγρότες από το Υπουργείο Ενέργειας, είναι 40% πάνω από τα τιμολόγια που έχουν πετύχει οι βιομηχανίες με διμερή συμβόλαια και είναι τουλάχιστον τετραπλάσια έως πενταπλάσια από το πολύ χαμηλό κόστος που θα είχαν αν τους δινόταν ενεργειακός χώρος, γιατί έχει κλείσει ο ενεργειακός χώρος για πέντε εταιρείες, για το οποίο, μας έχει εγκαλέσει και η Ευρωπαϊκή Ένωση.

Το ζήτημα των ολιγοπωλιακών πρακτικών γενικότερα δημιουργεί μια κατάσταση διαρθρωτικού χαρακτήρα που αν δεν την είχε ξεπεράσει η χώρα θα είχε μονίμως μπροστά της αυτό το πρόβλημα. Ακόμα και αύριο με τις ΑΠΕ που κατά τεκμήριο είναι φθηνότερη ως πηγή ενέργειας.

Το δεύτερο για την ακρίβεια είναι μια προτροπή προς το Γραφείο Προϋπολογισμού, όπου προέκυψε από κάποιες δικές μας ερωτήσεις σε φορείς της αγοράς, υπάρχει γενικευμένη βεβαιότητα ότι υπάρχουν ενδοομιλικές συναλλαγές κάποιες φορές και τριγωνικές, κυρίως, όμως, ενδοομιλικές συναλλαγές που έχουν σχέση με τις προσφορές των προμηθευτών στις μεγάλες αλυσίδες super market όπου οι προσφορές πηγαίνουν σε εναλλακτικά ΑΦΜ και έτσι εμφανίζονται υπερτιμολογημένα προϊόντα κλπ..

Υπάρχει σοβαρό θέμα με αυτό και προέκυψε από σοβαρό διάλογο με ανθρώπους της αγοράς. Κάπου εκεί μπορούμε πραγματικά να δούμε διαρθρωτικού χαρακτήρα αιτίες που δημιουργούν τον πληθωρισμό απληστίας, όπως λέμε και όλα αυτά.

Το τελευταίο που θέλω να θέσω είναι και το ουσιαστικότερο. Θα είμαι σύντομος, γιατί διευκόλυνε πάρα πολύ ο κ. Τσακαλώτος που με την γνώση του επιστημονική επάρκεια έβαλε την μακρο και μικρο-οικονομική πλευρά του θέματος μισθοί. Ήταν μια εξαιρετική προσέγγιση. Θα δώσω μια εναλλακτική οπτική χωρίς να ξεφεύγω από αυτό με το οποίο ήδη συμφωνώ.

Λέμε για τους μισθούς. Πώς το βλέπει ένας απλός πολίτης; Η Ελλάδα έχει μπει σε αυτή τη μέγγενη με την κρίση την υπερδεκαετή. Ένα από τα φάρμακα που μας δόθηκαν ήταν η εσωτερική υποτίμηση με τους μισθούς να πάνε κάτω, στο όνομα και της ανταγωνιστικότητας. Μετά από 10 - 12 χρόνια αποτέλεσμα δεν έχει υπάρξει. Το λέω εγώ, από την πλευρά ενός κόμματος που έστω και με την κριτική του ψήφισε και το τρίτο μνημόνιο. Το ότι ψηφίσαμε τα τρία μνημόνια και έχουμε τον απολογισμό μας το κάθε κόμμα ή ο καθένας μας προσωπικά είναι ένα ζήτημα. Το να μην βλέπουμε μπροστά μας, είναι ένα άλλο ζήτημα. Δεν έχει προκύψει κάποιο όφελος στην ανταγωνιστικότητα και είναι μια μέση αντίληψη του πολίτη. Εμείς, οφείλουμε να την καταγράφουμε και να την μεταφέρουμε.

 Το δεύτερο είναι ότι εμάς μας ενοχλεί ως πολιτικό χώρο το να ανακοινώνεται ο βασικός μισθός διαρκώς από τον Πρωθυπουργό, όπως δεν συμβαίνει σε καμία κανονική χώρα. Η επαναφορά των συλλογικών διαπραγματεύσεων είναι κεντρικό ζητούμενο και κεντρική ανάγκη για τη χώρα και εδώ, μάλιστα, θα πω ότι έχουμε από ένα μέρος της αγοράς, κυρίως από μικρομεσαίους, έχουμε φωνές διαμαρτυρίας, από Επιμελητήρια φωνές που λένε ότι συμφωνούν καταρχάς με το βασικό και λένε κάτι αυτονόητο, ότι υπάρχουν κλάδοι στα μέλη τους που μπορούν να δώσουν και κάτι περισσότερο και υπάρχουν κλάδοι που δεν μπορούν να ανταποκριθούν σε αυτό.

Εσείς, το λέτε αλλιώς. Ότι υπάρχουν κλάδοι που υπάρχει στενότητα, διότι, δεν βρίσκουν τα ανάλογα χέρια. Προφανώς, εγώ ξέρω κλάδους, για παράδειγμα, στα δημόσια έργα, μου λένε άνθρωποι γνωστοί, φίλοι, φωνάζετε για το βασικό μισθό, είμαστε διατεθειμένοι να δώσουμε περισσότερους μισθούς, αλλά δε μπορούμε να δώσουμε μονομερώς. Έχουμε τη δυνατότητα να δώσουμε, αλλά δε μπορούμε να δώσουμε μονομερώς. Που είναι, λοιπόν, οι συλλογικές διαπραγματεύσεις;

Εμείς, πιστεύουμε και το δίνω σαν ένα έναυσμα για μια σοβαρή κουβέντα, αφενός ότι θα πρέπει να επανέλθουν οι συλλογικές διαπραγματεύσεις και οι κλαδικές και με κεντρικό μάλιστα ζητούμενο τις τριετίες που αφορούν τους νέους. Στην ίδια λογική που έλεγα νωρίτερα, υπάρχουν κλάδοι που μπορούν σε ένα, δύο, τρία χρόνια, να δώσουν πίσω και το μέρος των παγωμένων τριετιών που κράτησε 11 χρόνια. Εδώ, μιλάμε για ένα κομβικό σημείο που αφορά τους νέους ηλικίας 30 με 45 ή 35 με 50, που είναι ο κύριος όγκος αυτών που έχουν φύγει και πως θα δώσουμε ένα σύνθημα σε αυτόν τον κόσμο, είτε να μείνει εδώ, είτε κάποιοι από αυτούς να γυρίσουν, με μία τέτοια εξέλιξη σε κλάδους που μπορούν να το κάνουν αυτό νωρίτερα από άλλους;

Άρα, κατά συνέπεια, νομίζω ότι το ζήτημα των συλλογικών διαπραγματεύσεων αποκτά κεντρική σημασία για εμάς, γιατί δεν μπορούμε να ακούμε αδιαμαρτύρητα όσα χθες είπε ο κύριος Χατζηδάκης για την αποεπένδυση των τραπεζών, απαντώντας στην κριτική που του ασκήσαμε όλη η αντιπολίτευση. Κάτι, το οποίο, εγώ δεν το απορρίπτω εντελώς. Είπε ότι σε αυτή τη συγκυρία επιταχύνουν την αποεπένδυση, γιατί είναι μια συγκυρία που θέλουν να δώσουν μία ώθηση και είναι μια λογική που περίπου υπάρχει στη δική σας Έκθεση. Το ακούω και δεν το απορρίπτω απαξιωτικά.

Για ποιο λόγο δε μπορούμε να πούμε το ίδιο για τους μισθούς, όταν ουσιαστικά η δυσπραγία η οικονομική αναφέρεται στα πιο δυναμικά κομμάτια; Μπορεί αυτή η οικονομία ποτέ να δει πραγματικά ορίζοντα αν δε δώσει ένα σαφές μήνυμα στα πιο δυναμικά της κομμάτια, τις πιο δυναμικές ηλικίες είτε ζουν στην Ελλάδα, είτε στο εξωτερικό; Γιατί στο άλλο κάνουμε κάτι εμπροσθοβαρές; Γιατί, εγκλωβισμένοι στους αριθμούς και στο χρηματιστήριο και στις μετοχές υιοθετούμε μια λογική εμπροσθοβαρή και λέμε ότι προσδοκούμε να έχουμε αυτά τα αποτελέσματα;

Ποια αποτέλεσμα; Θα είναι καταρχάς σε μερίσματα, σε κέρδη και λοιπά και στην άλλη, όπου υπάρχει ένα γενικευμένο όφελος που πάει και σε πολίτες, αλλά και στην κοινωνία ολόκληρη με την αύξηση του ΑΕΠ, δε βλέπουμε μια τέτοια λογική.

Αυτές τις σκέψεις ήθελα να εκθέσω. Αυτό το σημείο της Έκθεσής σας είναι που τράβηξε το ενδιαφέρον σχεδόν όλων, στο ζήτημα των μισθών και νομίζω ότι πρέπει όλα όσα ακούστηκαν εδώ, γιατί ξεκινώντας από τον κύριο Τσακαλώτο και κλείνοντας με εμένα υπήρξαν αρκετές τοποθετήσεις πάνω σε αυτό το θέμα που έχουμε μια κάποια άλλη προσέγγιση, χωρίς να συμφωνούμε και αναγκαστικά μεταξύ μας. Καλό θα ήταν να το δείτε. Ευχαριστώ.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Το λόγο έχει ο κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ:** Αν ισχύει αυτό που λέει ο κ. Κουκουλόπουλος και αυτό δεν το ξέρω εγώ, δηλαδή, ότι υπάρχει μια επιχείρηση που λέει ότι «εγώ μπορώ να δώσω αλλά δεν δίνουν οι άλλοι», αυτό είναι χαρακτηριστικό μονοψωνιακής αγοράς, ότι μπορεί να το κάνει και δεν το κάνει, γιατί δεν το κάνουν οι άλλοι. Απλώς ήθελα να το πω, δεν το έχω ακούσει εγώ αυτό, γιατί δεν είμαι τόσο της αγοράς.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Το λόγο έχει ο κ. Κουκουλόπουλος.

 **ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Εγώ το ξέρω ήδη από συγκεκριμένους κλάδους της αγοράς.

 **ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Σας ευχαριστώ, κατανοητό όμως. Να θέσω και εγώ δύο ερωτήματα, αν μου δίνετε το δικαίωμα.

Ποιοι είναι αυτοί οι παράγοντες, κύριε Τσουκαλά, που κατά τη γνώμη σας καθιστούν τον πληθωρισμό τροφίμων τόσο ανθεκτικό;

Πέρα από τους εξωγενείς παράγοντες και τις γεωπολιτικές κρίσεις, που αναφέρατε πιο πριν, τι άλλο είναι εκείνο που επηρεάζει και δημιουργεί ασάφεια για την εξέλιξη του πληθωρισμού;

Ξέρω ότι τέθηκαν πάρα πολλά ζητήματα και πιστεύω ότι θα συμπυκνώσετε το λόγο σας, ομαδοποιώντας τις ερωτήσεις.

 Το λόγο έχει ο κ. Τσουκαλάς.

 **ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου του Προϋπολογισμού του Κράτους στη Βουλή):** Σας ευχαριστώ πάρα πολύ και θα απαντήσω, κάνοντας αυτό που έκανα και πριν.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Συγνώμη, κύριε Πρόεδρε, να πω ότι αυτό που σας είπα πριν για τις τριετίες, σημειώστε, κύριε Τσουκαλά, το εξής. Αφορά την κατ’ εξοχήν ηλικία που σχετίζεται με το δημογραφικό. Προφανώς, δεν ισχυρίζομαι ότι αν επαναφέρουμε τις τριετίες θα λύσουμε το δημογραφικό, δεν είμαι αφελής, αλλά, εν πάση περιπτώσει, από πολλά άλλα μέτρα τα οποία όλοι μας με ευκολία -ας πούμε- αναγγέλλουμε ή συζητάμε και τα λοιπά, μάλλον είναι το πιο χειροπιαστό, το πιο υλοποιήσιμο ίσως όλων αυτών που είπα.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Το λόγο έχει ο κ. Τσουκαλάς.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου του Προϋπολογισμού του Κράτους στη Βουλή):** Σας ευχαριστώ πάρα πολύ όλους για τις εξαιρετικές και ενδιαφέρουσες τοποθετήσεις και το βλέπω ως ένα έναυσμα να κάνουμε ένα ωραίο διάλογο και ταυτόχρονα μας δίνετε και εσείς αυτό το 'feedback', ούτως ώστε στις επόμενες εκθέσεις να προσπαθήσουμε να εμβαθύνουμε λίγο περισσότερο σε διάφορα ζητήματα που απασχολούν την κοινωνία και καταλαμβάνουν πολύ μεγάλο χώρο στην επικαιρότητα.

Θα ξεκινήσω με τον πληθωρισμό στους μισθούς και τα λοιπά, γιατί, όπως και περίμενα, χτύπησε σε όλους.

Καταρχήν, να ξεκαθαρίσω ποιο είναι το ακριβές μήνυμα της Έκθεσης όσον αφορά τους μισθούς και τις τιμές. Με δεδομένη την ελλιπή ανταγωνιστικότητα των αγορών προϊόντος της ελληνικής οικονομίας, ο κίνδυνος που έχουμε στο πίσω μέρος του μυαλού μας είναι αν για οποιοδήποτε λόγο αυξηθούν, αυτό που λέμε, υπέρμετρα οι μισθοί.

Τι είναι το «υπέρμετρα»;

Σε μια κατάσταση φυσιολογική ο ονομαστικός μισθός θα πρέπει να αυξάνεται κατά το σύνολο του πληθωρισμού και της παραγωγικότητας της εργασίας. Αν, δηλαδή, ο πληθωρισμός είναι 3% και έχουμε και μία αύξηση παραγωγικότητας κατά 1%, σε μια κατάσταση φυσιολογική.

**ΕΥΚΛΕΙΔΗΣ ΤΣΑΚΑΛΩΤΟΣ:** (Ομιλεί εκτός μικροφώνου, δεν ακούγεται)

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου του Προϋπολογισμού του Κράτους στη Βουλή):** Ναι, αν είμαστε happy θα πρέπει να αυξάνεται με αυτό το …

Άρα, όταν λέμε «υπέρμετρες» εννοούμε αυξήσεις μισθών που υπερβαίνουν κατά πολύ αυτό το άθροισμα. Τα τελευταία, με τα στοιχεία που έχω κοιτάξει και δεν τα έχουμε μέσα στην Έκθεση, η παραγωγικότητα της εργασίας είναι στάσιμη στην Ελλάδα για τα τελευταία 3, 4 χρόνια, όπως και στην υπόλοιπη Ευρωζώνη πάνω κάτω, δεν παρατηρείται αύξηση της παραγωγικότητας.

Αυτό που φοβόμαστε, λοιπόν, σε σχέση με μια τέτοια υπέρμετρη αύξηση μισθών είναι να μη δοθεί το έναυσμα σε κάποιες επιχειρήσεις, λόγω ολιγοπωλιακών καταστάσεων, να το δουν ως δικαιολογία για περαιτέρω αυξήσεις τιμών.

Ταυτόχρονα, το γράφουμε στην Έκθεση αυτό βέβαια αλλά είναι σε σύνοψη, ίσως δεν το έχουμε τονίσει τόσο πολύ, θεωρούμε ότι για τις επιχειρήσεις εκείνες που έχουν υψηλή κερδοφορία μπορούν να απορροφήσουν αρκετά μεγάλες αυξήσεις μισθών. Σίγουρα πάνω από το ποσοστό αυτό που συζητάμε σαν φυσιολογικό, της τάξεως του 4% ή του 5% ή του 6%, που αυξήθηκαν για το 2023. Υπάρχει το περιθώριο να απορροφηθούν στα κέρδη τους.

Επίσης, θα συμφωνήσω και με την διαπίστωση της Έκθεσης της Τράπεζας της Ελλάδος, την ανάλυση αυτή που είχε κάνει σχετικά με το μερίδιο μισθών και κερδών, ότι τα κέρδη τη διετία 2021 - 2022 έχουν αυξηθεί σαν ποσοστό του ΑΕΠ σε σχέση με τους μισθούς.

Επομένως, υπάρχει το απόθεμα, να το πούμε έτσι, ούτως ώστε να απορροφηθούν αυτές οι αυξήσεις μισθών.

Άρα, βάλαμε τον αστερίσκο στο ότι ακριβώς, λόγω αυτών των καταστάσεων των διαρθρωτικών αδυναμιών της οικονομίας, φοβόμαστε την περίπτωση να δικαιολογηθεί μια νέα αύξηση τιμών λόγω αύξησης του μισθολογικού κόστους.

Αν πάμε λίγο στο να συγκρίνουμε επίπεδα μισθών, εδώ υπάρχουν δύο κριτήρια σύγκλισης, το ένα είναι με το που ήμασταν πριν την κρίση, το 2009 και που είμαστε τώρα σε σχέση με τις υπόλοιπες χώρες της Ευρωζώνης. Σε σχέση με τις υπόλοιπες χώρες της Ευρωζώνης ο μέσος μισθός είναι χαμηλός, δεν υπάρχει γι’ αυτό κάποιος αντίλογος. Σε σχέση, όμως, με το 2009, θα έλεγα ότι η σύγκριση είναι κατά κάποιο τρόπο λανθασμένη, διότι οι τότε μισθοί προερχόντουσαν από υπερβάλλοντα δανεισμό. Οι αυξήσεις μισθών, δηλαδή, είχαν να κάνουν με ένα μοντέλο που βασιζόταν σε υπερβολικό δανεισμό, μη βιώσιμο.

Επομένως, αυτό το επίπεδο μισθών του 2009, που είχαμε τότε, δεν ήταν βιώσιμο και γι’ αυτό το λόγο, ένας από τους λόγους, εν πάση περιπτώσει, όχι, φυσικά, ο μοναδικός, που η ελληνική οικονομία δεν είχε ανταγωνιστικότητα και καταλήξαμε εκεί που καταλήξαμε.

Άρα, αυτό στο επίπεδο μισθών – τιμών.

Τώρα, να συνδέσουμε λίγο με τις επενδύσεις, αυτό που είπε ο κ. Τσακαλώτος σε σχέση με το αν είμαι επιχειρηματίας και βλέπω χαμηλούς μισθούς γιατί να μην κάνω μία επένδυση με χαμηλό μισθολογικό κόστος και αυξημένα κέρδη, χαρούμενος. Εάν υποθέσουμε ότι θέλουμε να αλλάξουμε το μοντέλο της ελληνικής οικονομίας σε πιο εξωστρεφή, σε πιο εξωστρεφείς κλάδους που εξάγουν και επομένως θα πρέπει να είναι ανταγωνιστικοί σε διεθνείς αγορές, το μισθολογικό κόστος όχι μόνο δεν φτάνει αλλά δεν είναι καν το πρώτο. Το πρώτο είναι η καινοτομία για να μπορέσουν οι επιχειρήσεις να ανταγωνιστούν σε αυτές τις αγορές. Για να έρθει η καινοτομία πρέπει να έχεις επιχειρήσεις με υψηλού επιπέδου προσόντων εργαζομένων και επομένως να τους αμοίβει πολύ καλύτερα. Άρα, οι μισθοί είναι πολύ αυξημένοι.

Επομένως, εάν δεν αλλάξουμε το μοντέλο και ο χρόνος για να το αλλάξουμε δεν είναι και πολύς, έχουμε μια ευκαιρία τώρα μέχρι το 2026, με τους πόρους του Ταμείου και φυσικά με κάποιες άμεσες ξένες επενδύσεις, τις οποίες θα τις δούμε και περαιτέρω και στις επόμενες εκθέσεις, έχουμε στόχο να κάνουμε μια πιο εμπεριστατωμένη ανάλυση σε σχέση με τις επενδύσεις, θα πρέπει να αποσυρόμαστε σιγά σιγά από τους κλάδους αυτούς, των κατασκευών του τουρισμού και να πηγαίνουμε σε κλάδους πιο καινοτόμους, που έχουν δυνατότητα να αναπτυχθούν και να μας δώσουν αύξηση των εξαγωγών.

Άρα, δηλαδή, να φύγουμε από τους κλάδους που λέγονται non traded sectors, υπηρεσιών χαμηλής προστιθέμενης αξίας, σε κλάδους υψηλής προστιθέμενης αξίας.

Αυτό δεν είναι εύκολο φυσικά να συμβεί. Ούτε σε 4, ούτε σε 8, ούτε σε 10 χρόνια θα έλεγα. Κατά την άποψη μου, η Ελλάδα θα χρειαστεί τουλάχιστον μία δεκαετία, ίσως και παραπάνω, για να μετασχηματιστεί σε αυτό το μοντέλο που θα θέλαμε για τη νέα γενιά, για να αφήσουμε κάτι καλό, κάτι περισσότερο στη νέα γενιά, μία καλύτερη συνθήκη μάλλον, να το πω λίγο καλύτερα.

 Τώρα πάμε λίγο πίσω στους μισθούς, τις ολιγοπωλιακές και μονοψωνιακές καταστάσεις. Δεν έχω τα δεδομένα για να μπορώ να εκφράσω, ούτε καν άποψη, για το αν υπάρχει μονοψωνιακή κατάσταση στα σούπερ μάρκετ, στην εστίαση γενικότερα. Και δεν μου αρέσει να μιλάω χωρίς να έχω κάνει ανάλυση δεδομένων. Πιθανόν, αν έκλεινα προς μια άποψη, θα έλεγα ότι πιθανόν υπάρχει.

 Αυτό που έχουμε γράψει και στην έκθεση σε σχέση με τις τιμές, που φαίνεται πολύ περισσότερο στον πληθωρισμό τροφίμων, και σε σχέση με αυτό που ανέφερε ο κύριος Κουκουλόπουλος με τις παραπλανητικές τιμολογήσεις, πάλι άτυπα έχω πάρει πληροφορίες ότι υπάρχουν τέτοιου είδους πρακτικές, και στον αγροτικό τομέα, και πρόσφατα είχαν δημοσιευθεί και κάποια στοιχεία στον Τύπο σε σχέση με το από πού ξεκινάνε οι τιμές παραγωγών και που καταλήγουν στο super market.

 Επομένως εκεί σίγουρα πρέπει να υπάρχει ένα δίκτυο μεσαζόντων, το οποίο καρπώνεται μια τεράστια διαφορά σε αυτές τις τιμές και όπου καταλήγουν να φτάνουν στα σούπερ μάρκετ, με αυτό το «καπέλο».

Τώρα πώς διορθώνεται αυτό, αν θέλετε τη γνώμη μου. Ο κατακερματισμός της αγροτικής παραγωγής σίγουρα είναι αρνητικός παράγοντας. Δηλαδή όταν πηγαίνει ο μεσάζοντας και πιάνει έναν έναν τους παραγωγούς και αγοράζει προϊόντα, πιθανόν να μπορεί να πετύχει πολύ. Αυτό και αν είναι μονοψώνιο. Επομένως, ίσως πρέπει να γίνει μια προσπάθεια προς την συγκέντρωση της αγροτικής παραγωγής σε επίπεδο συνεταιρισμών, ούτως ώστε να μπορούν να πουλάνε σε καλύτερες τιμές και να αφαιρέσουμε κρίκους από την εφοδιαστική αλυσίδα. Να υπάρχει η μεταφορά αλλά από εκεί και πέρα κανένας άλλος. Αυτό λογικά θα ρίξει τις τιμές. Αν θέλει να συμπληρώσει κάτι ο κύριος Κανάς.

**ΑΓΓΕΛΟΣ ΚΑΝΑΣ:** Συμπληρωματικά, σε αυτά που ανέφερε ο κύριος Τσουκαλάς, στο σημείο που έγινε επάνω στο «μονόψωνη», το συνδυάζω με το ερώτημα που έγινε, για το αν αναφερόμαστε σε πληθωρισμό προσφοράς. Νομίζω αυτά τα δύο έχουν κάποια σύνδεση και αναφέρουμε μέσα στην έκθεση, ότι πρέπει να υπάρχει μεγαλύτερος έλεγχος στο κομμάτι της αγοράς και χρήσης των νέων τεχνολογιών, προκειμένου ακριβώς να περιοριστεί η πιθανότητα παραβίασης του κανόνα «ένα προϊόν-μια τιμή». Για παράδειγμα, όταν κατεβαίνουμε έναν δρόμο και βλέπουμε βενζίνη 95 οκτανίων σε ένα βενζινάδικο κι έχει 100 μέτρα πιο μετά, και αυτό αναφέρομαι στην έκθεση με βάση τη γεωγραφική περιοχή, μια διαφορετική τιμή, προφανώς έχουμε τον βασικότερο νόμο των οικονομικών να μη λειτουργεί. Άρα, η χρήση των νέων τεχνολογιών, αυτά που αναφέρουμε μέσα στην έκθεση, συνάδουν με την πολιτική διάχυσης της πληροφορίας που περιορίζει το ενδεχόμενο, το πλαίσιο δημιουργίας ενός μονοψωνίου ή μονοπωλίου.

Υπάρχουν διάφορα σημεία που θίγουν, τονίζουν ότι πρέπει να γίνουν σημαντικές παρεμβάσεις και στο κομμάτι της προσφοράς αγαθών προκειμένου να αντιμετωπιστούν τα προβλήματα αύξησης των τιμών που πηγάζουν από την προσφορά. Η έκθεση προσπαθεί να είναι ισορροπημένη στο να «πατήσει» και στους παράγοντες προσφοράς που γεννούν πληθωριστικές τάσεις αλλά και σε άλλους παράγοντες από την άλλη πλευρά. Δεν θέλω να πάρω άλλο χρόνο.

**ΙΩΑΝΝΗΣ ΚΩΤΣΟΣ (Πρόεδρος της Επιτροπής):** Έχετε ολοκληρώσει;

**ΙΩΑΝΝΗΣ ΤΣΟΥΚΑΛΑΣ:** Ευχαριστούμε πολύ.

**ΠΑΡΑΣΚΕΥΑΣ ΚΟΥΚΟΥΛΟΠΟΥΛΟΣ:** Και για το Ταμείο Ανάκαμψης.

**ΙΩΑΝΝΗΣ ΤΣΟΥΚΑΛΑΣ:** Θα πούμε και για το Ταμείο Ανάκαμψης. Απλά να τελειώσω λίγο κάτι σε σχέση με τους μισθούς τα κέρδη κτλ. Στη συγκυρία που βρισκόμαστε αυτή τη στιγμή, με μικρή σχετικά χρηματοδότηση της ελληνικής οικονομίας από το τραπεζικό σύστημα, πρέπει να υπάρχουν κέρδη. Για να γίνονται και επενδύσεις αλλά και να μπορούν οι εργοδότες να αυξάνουν την απασχόληση.

Τώρα πάμε στο Ταμείο Ανάκαμψης, στις επενδύσεις γενικότερα. Λοιπόν να ξεκινήσω και να πω το εξής. Το ανάφεραν διάφοροι κύριοι βουλευτές εδώ. Ο λόγος επενδύσεων προς ΑΕΠ, που είναι ένα βασικό κριτήριο που εξετάζουμε, προκειμένου να κατανοήσουμε κατά πόσον έχουμε χαμηλού ή υψηλού επιπέδου επενδύσεις. Είμαστε, σε σχέση με το μέσο όρο της Ευρωζώνης, είμαστε περίπου 8% πιο χαμηλά. Άρα, δηλαδή σε σχέση με το ΑΕΠ, μας λείπουν περίπου 20 δις επενδύσεων κάθε χρόνο επιπλέον. Το ποσό επομένως είναι αρκετά μεγάλο.

Αυτό τώρα που κάναμε στην έκθεση σε σχέση με τις επενδύσεις και το ποσοστό διοχέτευσης που το λέμε, να το εξηγήσω αυτό λίγο καλύτερα. Όταν λέμε απορρόφηση, εννοούμε εκταμιεύτηκαν τα χρήματα, μπήκαν στο ταμείο εδώ, ακόμα όμως δεν έχουν «πέσει» στην πραγματική οικονομία. Δεν έχουν γίνει δαπάνες. Και δεν έχουν γίνει και κεφάλαιο. Είναι σημαντικό αυτό, δεν έχουν γίνει παραγωγικό κεφάλαιο. Η διοχέτευση που λέμε, γι’ αυτό έχουμε κάνει και αυτή την πολύ συντηρητική πρόβλεψη για 25%, έχει να κάνει με το ότι τα χρήματα «πέσανε» στην ελληνική οικονομία, δαπανήθηκαν και ταυτόχρονα έχουν γίνει και παραγωγικό κεφάλαιο. Επομένως, αρχίζει και αυξάνει άμεσα η παραγωγική δυναμική της ελληνικής οικονομίας. Ο λόγος που το θέσαμε χαμηλά είναι ότι είχαμε αυτή την κακή επίδοση της προηγούμενης χρονιάς, το 23. Έχουμε πάρει σχεδόν τα μισά λεφτά, έχουμε απορροφήσει από το Ταμείο. Πόσα έχουν πέσει ακριβώς στην ελληνική οικονομία, δεν το γνωρίζουμε. Το εξετάζουμε. Δεν είναι εύκολο να διαπιστωθεί αυτό. Θέλει πολύ κόπο και εμπεριστατωμένη μελέτη. Σε κάθε περίπτωση τα χρήματα θα «πέσουν». Το θέμα είναι να «πέσουν» όσο πιο γρήγορα γίνεται γιατί όπως είπα και πριν είναι πιο αποτελεσματικά. Όσο καθυστερούμε και τα ρίχνουμε όλα τελευταία στιγμή, σίγουρα δεν θα έχουν την ίδια αποτελεσματικότητα που θα είχαν.

Το θέμα με τις διεθνείς εντάσεις. Αυτό που λέμε για τον πόλεμο στη Γάζα κτλ. Ερυθρά θάλασσα κτλ. Τώρα αυτό έχει να κάνει περισσότερο με το φόβο κλιμάκωσης, ο οποίος μάλλον φαίνεται να εκλείπτει στη Γάζα, αλλά εφόσον εμπλακεί φερ ‘ειπείν το Ιράν, θα δούμε μάλλον αύξηση των τιμών του πετρελαίου. Επομένως, πιθανόν και αύξηση τιμών της ενέργειας. Ελπίζουμε να μην πάμε εκεί γιατί, για την Ερυθρά Θάλασσα, το θεωρούμε ως κίνδυνο διότι ακόμα δεν έχει ξεκαθαρίσει κατά πόσον τα ναύλα που συμφωνούνται τώρα, θα έχουν αύξηση. Ήδη υπάρχουν κάποιες ενδείξεις ότι υπάρχουν αυξήσεις ναύλων, το οποίο θα προστεθεί στο κόστος μεταφορών.

**ΒΑΣΙΛΕΙΟΣ ΒΙΛΙΑΡΔΟΣ:** Για τη βιωσιμότητα του χρέους, αν μπορείτε.

Με βάση όλες τις μελέτες που έχουν γίνει, που έχουμε δει εμείς, δεν έχουμε κάνει αυτή τη στιγμή, πρόσφατα μία τέτοια μελέτη. Θεωρούμε, ότι είναι βιώσιμο το χρέος. Υπάρχει το ερωτηματικό των αναβαλλόμενων τόκων για το 2033, θεωρούμε όμως, ότι εφόσον επιτυγχάνουμε τα πρωτογενή πλεονάσματα που προϋπολογίζονται το 2%, δηλαδή, είμαστε σε ένα πρωτογενές πλεόνασμα της τάξης του 1,5% με 2% και εφόσον από του χρόνου θεωρώ και το επίπεδο του χρέους αρχίσει να πέφτει σαν απόλυτο μέγεθος, συν το Kas Buffer που έχουμε, τη ρευστότητα που έχουμε για να αποπληρώσουμε μέρος του χρέους θεωρώ ότι, δεν θα έχουμε πρόβλημα για το 2033. Υπάρχει όμως, ένα ερωτηματικό σε σχέση με αυτό.

 Άρα, σαν γενική παρατήρηση θεωρούμε ότι το χρέος είναι βιώσιμο.

 Για την ακρίβεια στα τρόφιμα είναι αυτό που ανέφερα πριν για τους πολλούς κρίκους στην εφοδιαστική αλυσίδα θεωρούμε, ότι υπάρχει σίγουρα λόγω των καιρικών συνθηκών. Τα τελευταία δύο χρόνια περίπου υπάρχει, αυτή η γενικευμένη αύξηση των τιμών ενέργειας, των πρώτων υλών, λιπάσματα και τα λοιπά, έχει αυξήσει το κόστος παραγωγής.

 Άρα, θα το βλέπαμε έτσι κι αλλιώς σε αυτή την αύξηση στις τιμές των τροφίμων. Πιθανών και αυτοί οι παράγοντες, το δίκτυο μεσαζόντων έχει επιδεινώσει την κατάσταση με τη λογική το, ότι συνήθως, παρατηρούμε και σε άλλες οικονομίες όταν υπάρχει υψηλός πληθωρισμός κάποιοι κερδοσκοπούνε επιπλέον, γιατί οι καταναλωτές δεν μπορούν εύκολα να συγκρίνουν τιμές, βλέπουν ότι αυξάνονται όλα τα είδη.

 Επομένως, θεωρούν την αύξηση αυτή δεδομένη.

 Νομίζω, πρέπει, να εστιάσουμε περισσότερο σε αυτό το κομμάτι της εφοδιαστικής αλυσίδας, να γίνουν περισσότερες παρεμβάσεις εκεί, να μπορέσουμε να μειώσουμε την απόσταση από τον παραγωγό στο ράφι. Δηλαδή, πιθανόν εκεί να υπάρχει και ένα «καπέλο πολύ μεγάλο», πολύ μεγαλύτερο από ότι υπήρχε πριν. Είναι και Ευρωπαϊκό πρόβλημα αυτό, δεν είναι μόνο Ελληνικό, θεωρούμε λόγω των αδυναμιών της ελληνικής αγοράς.

 Αυτό που θέσαμε και στις προσδοκίες πληθωρισμού, είναι μια ανησυχητική εξέλιξη, δηλαδή, φαίνεται θα το δούμε και στην πορεία, θα το παρακολουθούμε, φαίνεται ότι τα ελληνικά νοικοκυριά προσδοκούν υψηλότερο πληθωρισμό από αυτό που παρατηρούνε. Πιθανόν να θεωρούν ότι επειδή δεν αποκλιμακώνεται τόσο γρήγορα και επειδή οι καταναλωτές - όλοι μας - αυτό που βλέπουμε στις τιμές κυρίως, είναι τι βλέπουμε στα σούπερ μάρκετ όταν βλέπουμε συνεχώς να αυξάνονται οι τιμές θεωρούμε ότι και ο πληθωρισμός κυμαίνεται σε αυτά τα επίπεδα ενώ, στην ουσία δεν είναι ακριβώς αυτό και αυτό είναι ένα ανησυχητικό εύρημα.

Άρα, χρειάζονται πιο πολλές, πιο έντονες μικροπαρεμβάσεις, διορθωτικές παρεμβάσεις, γι’ αυτό λέμε και στην Έκθεση για στοχευμένους, αυστηρούς ελέγχους, σε όλη την εφοδιαστική αλυσίδα. Φυσικά, υπάρχει η Επιτροπή Ανταγωνισμού, που θα πρέπει να κινηθεί πιο έντονα λίγο, αλλά σίγουρα δεν έχω όλες τις απαντήσεις για όλα τα προβλήματα. Στην επόμενη Έκθεση, θα εστιάσουμε σε κάποιο από τα ερωτήματα που θέσατε σήμερα, να ξαναπούμε λίγο πιο βαθιά για να σας βοηθήσουμε και εσάς στο έργο σας.

 Για τις τράπεζες, αυτό που λέμε είναι, ότι η αποεπένδυση θα βοηθήσει γιατί θεωρούμε ότι θα αυξήσει τον ανταγωνισμό εφόσον, θα μπουν οι ιδιώτες επενδυτές μέσα, θα αυξήσουν τον ανταγωνισμό μεταξύ των τραπεζών, φυσικά με 4 συστημικές τράπεζες δεν είναι ικανός αριθμός για έντονο ανταγωνισμό. Θα χρειαστούν και πιο μικρές τράπεζες, οι οποίες θα μπορούσαν να επικεντρωθούν σε χρηματοδότηση μικρομεσαίων επιχειρήσεων, αλλά ταυτόχρονα θα μπορούσαμε να κάνουμε ενέργειες.

Γίνονται κάποιες ενέργειες, αλλά είναι σε πολύ πρώιμο στάδιο, να προσελκύσουμε και κάποια σχήματα τα οποία χρηματοδοτούν νεοφυείς επιχειρήσεις η οποία αυτή τη στιγμή είναι, ελλιπής η χρηματοδότησή τους. Στη Γαλλία, π.χ. έχει μία πολύ καλή πρακτική, υπάρχει μια ομάδα επενδυτών οι οποίοι επενδύουν σε μικρομεσαίες επιχειρήσεις, εισάγουν τεχνογνωσία, εισάγουν το μάνατζμεντ και φαίνεται από τη βιβλιογραφία ότι, αυτές οι επιχειρήσεις πάνε πολύ καλύτερα, σε σχέση με την προηγούμενη κατάσταση.

 Οπότε υπάρχουν κι άλλες λύσεις, αλλά σίγουρα στο επίπεδο του ανταγωνισμού, του τραπεζικού ανταγωνισμού, μπορούν να γίνουν περαιτέρω βήματα.

**ΑΘΑΝΑΣΙΟΣ ΧΑΛΚΙΑΣ:** Να σας ρωτήσω πάνω σε αυτό, πάνω στις τράπεζες. Σας ρώτησα πριν, ότι η κερδοφορία τους στηρίζεται κατά κύριο λόγο στα αυξημένα επιτόκια. Αν μειωθούν τα επιτόκια, θα συνεχίσουν να είναι κερδοφόρες ή θα πρέπει πάλι το Ελληνικό Κράτος, να σώσει τις τράπεζες;

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου του Προϋπολογισμού του Κράτους στη Βουλή):** Αυτό είναι απευκταίο σενάριο. Αυτή τη στιγμή υπάρχει ένα μεγάλο περιθώριο επιτοκίων χορηγήσεων καταθέσεων.

 Επομένως, οι τράπεζες έχουν κερδοφορία ακριβώς, λόγω αυτού του υψηλού περιθωρίου, τώρα που τα επιτόκια που θα πέσουν λογικά το επόμενο έτος ίσως, παρουσιαστεί μια μικρή κάμψη των κερδών, αλλά όχι, σε τέτοιο επίπεδο που θα μας ανησυχούσε ότι θα χρειαζόντουσαν καινούργια. Σε καμία περίπτωση και διάσωση.

 Εξάλλου, αν ακόμα οι τράπεζες ήταν, οι δείκτες κεφαλαιακής επάρκειας είναι αρκετά υψηλή σε αρκετά καλό επίπεδο και αν είχαμε θέματα τέτοια, δεν θα είχαμε ενδιαφέρον ξένων επενδυτών για να επενδύσουν, αυτό σε σχέση με τις τράπεζες.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Υπάρχει κάτι που έμεινεαναπάντητο;

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου του Προϋπολογισμού του Κράτους στη Βουλή):** Προσπάθησα να σας καλύψω στις ερωτήσεις σας.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Ευχαριστώ, κύριε Τσουκαλά. Τον λόγο, έχει ο Άγγελος Κανάς, Μέλος της Επιστημονικής Επιτροπής του Γραφείου Προϋπολογισμού του Κράτους στη Βουλή. Έχετε τον λόγο.

**ΑΓΓΕΛΟΣ ΚΑΝΑΣ (Μέλος της Επιστημονικής Επιτροπής του Γραφείου Προϋπολογισμού του Κράτους στη Βουλή):** Να σας πω εν συντομία, πάνω στο θέμα του Οικονομικού Μοντέλου που τέθηκε, νομίζω και από τον κ. Κατρίνη και από τον κ. Βιλιάρδο και από τον κ. Καζαμία, ίσως η χώρα θα πρέπει να λάβει την ευκαιρία της ενίσχυσης της καινοτομίας για την παραγωγή καλών παραγωγικών επενδύσεων.

Μια καλή επένδυση για να γίνει πρέπει να στηρίζεται σε ένα καινοτόμο προϊόν και η καινοτομία θέλει προσπάθεια, θέλει έρευνα, θέλει χρηματοδότηση και ίσως η πηγή χρηματοδότησης θα μπορούσε να ήταν το «ΕΛΛΑΔΑ 2-0». Καθώς υπάρχουν συγκεκριμένοι πυλώνες μέσα σε αυτό το σχέδιο ενίσχυσης καινοτομίας και καινοτόμων επενδύσεων θα μπορούσε να χαρακτηριστεί αυτό ως ένα εργαλείο προσπάθειας διαφοροποίησης, έστω και ελάχιστα του οικονομικού μοντέλου επενδύσεων.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Ως εκ τούτου κηρύσσεται περιοωθήσα η συζήτηση, να ευχαριστήσω θερμά τον κύριο Τσουκαλά και τον κ. Καννά που μας έκαναν αυτή την αναλυτικότατη ενημέρωση.

Κύριοι συνάδελφοι, σας ευχαριστώ πάρα πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Παρόντες ήταν οι Βουλευτές κ.κ. Ακτύπης Διονύσιος, Βλάχος Γεώργιος, Δερμεντζόπουλος Χρήστος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος (Κώστας), Καράογλου Θεόδωρος, Κωτσός Γεώργιος, Λεονταρίδης Θεόφιλος, Μαρκόπουλος Δημήτριος, Παπαδόπουλος Μιχαήλ (Μιχάλης), Πασχαλίδης Ιωάννης, Σιμόπουλος Ευστράτιος (Στράτος), Σκόνδρα Ασημίνα, Μάλαμα Κυριακή, Μαμουλάκης Χαράλαμπος (Χάρης), Παππάς Νικόλαος, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Καραθανασόπουλος Νικόλαος, Μανωλάκου Διαμάντω, Βιλιάρδος Βασίλειος, Τσακαλώτος Ευκλείδης, Χαλκιάς Αθανάσιος, Βορύλλας Ανδρέας και Καζαμίας Αλέξανδρος.

Τέλος και περί ώρα 15.40΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΚΩΤΣΟΣ ΧΡΗΣΤΟΣ ΔΕΡΜΕΝΤΖΟΠΟΥΛΟΣ**